title: 2007/826/EK: Padomes Lēmums ( 2007. gada 22. novembris ), lai noslēgtu Nolīgumu starp Eiropas Kopienu un Moldovas Republiku par to personu atpakaļuzņemšanu, kuras uzturas neatļauti

text:
               19.12.2007

               LV

               Eiropas Savienības Oficiālais Vēstnesis

               L 334/148

         PADOMES LĒMUMS
   (2007. gada 22. novembris),
   lai noslēgtu Nolīgumu starp Eiropas Kopienu un Moldovas Republiku par to personu atpakaļuzņemšanu, kuras uzturas neatļauti
   (2007/826/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 63. panta 3. punkta b) apakšpunktu saistībā ar tā 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Komisija Eiropas Kopienas vārdā risināja sarunas par nolīgumu ar Moldovas Republiku par to personu atpakaļuzņemšanu, kuras uzturas neatļauti.

               (2)

               Ņemot vērā tā iespējamo noslēgšanu nākotnē, nolīgums Eiropas Kopienas vārdā tika parakstīts 2007. gada 10. oktobrī saskaņā ar Padomes 2007. gada 9. oktobra Lēmumu.

               (3)

               Nolīgums būtu jāapstiprina.

               (4)

               Ar nolīgumu izveido Apvienoto atpakaļuzņemšanas komiteju, kas var pieņemt savu reglamentu. Tādēļ ir lietderīgi paredzēt vienkāršotu procedūru Kopienas nostājas izstrādāšanai šajā jautājumā.

               (5)

               Saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste ir paziņojusi savu vēlmi piedalīties šā lēmuma pieņemšanā un piemērošanā.

               (6)

               Saskaņā ar 1. un 2. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un neskarot minētā protokola 4. pantu, Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (7)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināts Nolīgums starp Eiropas Kopienu un Moldovas Republiku par to personu atpakaļuzņemšanu, kuras uzturas neatļauti.
   Nolīguma teksts ir pievienots šim lēmumam (1).
   2. pants
   Padomes priekšsēdētājs sniedz nolīguma 22. panta 2. punktā paredzēto paziņojumu (2).
   3. pants
   Komisija pārstāv Kopienu Apvienotajā atpakaļuzņemšanas komitejā, kas izveidota ar nolīguma 18. pantu.
   4. pants
   Apspriedusies ar Padomes izraudzītu īpašu komiteju, Komisija pieņem Kopienas nostāju Apvienotajā atpakaļuzņemšanas komitejā attiecībā uz tās reglamenta pieņemšanu saskaņā ar nolīguma 18. panta 5. punktu.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 22. novembrī

            Padomes vārdā –

            priekšsēdētājs

         M. PINHO

      (1)  Skatīt šā Oficiālā Vēstneša 149 lpp.

      (2)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.
   NOLĪGUMS
   starp Eiropas Kopienu un Moldovas Republiku par to personu atpakaļuzņemšanu, kuras uzturas neatļauti
   AUGSTĀS LĪGUMSLĒDZĒJAS PUSES,
   EIROPAS KOPIENA, turpmāk “Kopiena”,
   un
   MOLDOVAS REPUBLIKA, turpmāk “Moldova”,
   APŅĒMUŠĀS veicināt savu sadarbību, lai efektīvāk apkarotu nelikumīgu imigrāciju,
   VĒLOTIES ar šo nolīgumu un uz savstarpīguma pamata paredzēt ātras un efektīvas procedūras, lai varētu identificēt un droši un pienācīgi nosūtīt atpakaļ personas, kuras neatbilst vai vairs neatbilst ieceļošanas, atrašanās vai uzturēšanās nosacījumiem attiecībā uz Moldovas vai kādas Eiropas Savienības dalībvalsts teritoriju, un sadarbības garā veicināt šādu personu tranzītu,
   UZSVEROT, ka šis nolīgums neskar tādas Kopienas, Eiropas Savienības dalībvalstu un Moldovas tiesības, saistības un pienākumus, kas izriet no starptautiskām tiesībām, un jo īpaši – no 1950. gada 4. novembra Eiropas Cilvēktiesību un pamatbrīvību aizsardzības konvencijas un 1951. gada 28. jūlija Konvencijas par bēgļu statusu, un 1984. gada 10. decembra Konvencijas pret spīdzināšanu un citu nežēlīgu, necilvēcīgu vai pazemojošu izturēšanos vai sodīšanu,
   ŅEMOT VĒRĀ, ka šis nolīgums ietilpst Eiropas Kopienas dibināšanas līguma IV sadaļas darbības jomā un tā noteikumi neattiecas uz Dānijas Karalisti saskaņā ar Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam,
   IR VIENOJUŠĀS PAR TURPMĀKO.
   1. pants
   Definīcijas
   Šajā nolīgumā:

               a)

               “Līgumslēdzējas puses” ir Moldova un Kopiena;

               b)

               “Moldovas valstspiederīgais” ir jebkura persona, kurai ir Moldovas pilsonība;

               c)

               “dalībvalsts valstspiederīgais” ir jebkura persona, kurai ir kādas dalībvalsts valstspiederība, kā noteikts Kopienā;

               d)

               “dalībvalsts” ir jebkura Eiropas Savienības dalībvalsts, izņemot Dānijas Karalisti;

               e)

               “trešās valsts valstspiederīgais” ir jebkura persona, kurai ir tādas valsts valstspiederība, kas nav Moldova vai kāda no dalībvalstīm;

               f)

               “bezvalstnieks” ir jebkura persona, kurai nav valstspiederības;

               g)

               “uzturēšanās atļauja” ir Moldovas vai kādas dalībvalsts izsniegta jebkura veida atļauja, kas personai dod tiesības uzturēties attiecīgās valsts teritorijā. Tas neietver pagaidu atļaujas, kas atļauj uzturēties tās teritorijā saistībā ar patvēruma pieteikuma vai uzturēšanās atļaujas pieteikuma izskatīšanu;

               h)

               “robežšķērsošanas vieta” ir vietas, kur Moldovas vai dalībvalstu kompetentās iestādes ir atļāvušas šķērsot savas attiecīgās robežas, tostarp starptautiskās lidostas;

               i)

               “vīza” ir Moldovas vai dalībvalsts izsniegta atļauja vai pieņemts lēmums, kas vajadzīgs, lai ieceļotu attiecīgajā teritorijā vai šķērsotu to tranzītā. Tas neattiecas uz lidostas tranzīta vīzu;

               j)

               “pieprasījuma iesniedzēja valsts” ir valsts (Moldova vai kāda no dalībvalstīm), kura iesniedz atpakaļuzņemšanas pieprasījumu saskaņā ar nolīguma 7. pantu vai tranzīta pieteikumu saskaņā ar nolīguma 14. pantu;

               k)

               “pieprasījuma saņēmēja valsts” ir valsts (Moldova vai kāda no dalībvalstīm), kurai iesniedz atpakaļuzņemšanas pieprasījumu saskaņā ar nolīguma 7. pantu vai tranzīta pieteikumu saskaņā ar nolīguma 14. pantu;

               l)

               “kompetentā iestāde” ir jebkura Moldovas valsts iestāde vai kādas dalībvalsts iestāde, kurai ir uzticēta šā nolīguma īstenošana saskaņā ar tā 19. panta 1. punkta a) apakšpunktu;

               m)

               “pierobežas apgabals” ir 30 km josla no kopīgās sauszemes robežas starp dalībvalsti un Moldovu, kā arī jūras ostu teritorijas, tostarp muitas zonas, un dalībvalstu un Moldovas starptautiskās lidostas;

               n)

               “tranzīts” ir pieprasījuma saņēmējas valsts teritorijas šķērsošana, ko veic trešās valsts valstspiederīgais vai bezvalstnieks, kad viņš dodas no pieprasījuma iesniedzējas valsts uz galamērķa valsti.

         I IEDAĻA
   MOLDOVAS ATPAKAĻUZŅEMŠANAS PIENĀKUMI
   2. pants
   Savas valsts valstspiederīgo atpakaļuzņemšana
   1.   Pēc dalībvalsts pieprasījuma Moldova bez papildu formalitātēm, kas nav paredzētas šajā nolīgumā, uzņem atpakaļ visas personas, kuras neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem attiecībā uz pieprasījuma iesniedzējas dalībvalsts teritoriju, ja ir pierādīts vai var pamatoti uzskatīt, balstoties uz sniegtiem prima facie pierādījumiem, kā šīs personas ir Moldovas valstspiederīgie.
   2.   Moldova arī uzņem atpakaļ:

               —

               personu, kas minētas 1. punktā, nepilngadīgos, neprecētos bērnus, neņemot vērā viņu dzimšanas vietu vai valstspiederību, izņemot, ja viņiem ir patstāvīgas uzturēšanās tiesības pieprasījuma iesniedzējā dalībvalstī,

               —

               personu, kas minētas 1. punktā, laulātos, kuriem ir citas valsts valstspiederība, ar noteikumu, ka viņiem ir tiesības ieceļot un uzturēties vai ir tiesības saņemt ieceļošanas un uzturēšanās atļauju Moldovā, izņemot, ja viņiem ir patstāvīgas uzturēšanās tiesības pieprasījuma iesniedzējā dalībvalstī.

         3.   Moldova arī uzņem atpakaļ personas, kurām atņemta Moldovas valstspiederība vai kuras atteikušās no tās pēc ieceļošanas dalībvalsts teritorijā, ja vien dalībvalsts vismaz nav solījusi šīs personas naturalizēt.
   4.   Pēc tam, kad Moldova ir apstiprinājusi atpakaļuzņemšanas pieprasījumu, Moldovas kompetentā diplomātiskā pārstāvniecība vai konsulārā iestāde nekavējoties un ne vēlāk kā 3 darba dienu laikā izsniedz atpakaļ uzņemamās personas atgriešanai nepieciešamos ceļošanas dokumentus ar derīguma termiņu vismaz 3 mēneši. Ja juridisku vai faktisku iemeslu dēļ attiecīgo personu nevar pārvietot sākotnēji izsniegtā ceļošanas dokumenta derīguma termiņa laikā, Moldovas kompetentā diplomātiskā pārstāvniecība vai konsulārā iestāde 14 kalendāro dienu laikā izsniedz jaunu ceļošanas dokumentu ar tādu pašu derīguma termiņu. Ja Moldova 14 kalendāro dienu laikā nav izsniegusi jaunu ceļošanas dokumentu, tad uzskata, ka tā piekrīt izmantot ES standarta ceļošanas dokumentu izraidīšanas vajadzībām (1).
   5.   Pieprasījuma iesniedzēja dalībvalsts ņem vērā personas izvēli attiecībā uz atpakaļuzņemšanas valsti, ja personai papildus Moldovas valstspiederībai ir arī citas trešās valsts valstspiederība.
   3. pants
   Trešās valsts valstspiederīgo un bezvalstnieku atpakaļuzņemšana
   1.   Pēc dalībvalsts pieprasījuma Moldova bez papildu formalitātēm, kas nav paredzētas šajā nolīgumā, uzņem atpakaļ visus trešās valsts valstspiederīgos un bezvalstniekus, kuri neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem attiecībā uz pieprasījuma iesniedzējas dalībvalsts teritoriju, ja saskaņā ar 9. pantu ir pierādīts vai var pamatoti uzskatīt, balstoties uz sniegtiem prima facie pierādījumiem, ka:

               a)

               šādām personām ir vai ieceļošanas laikā bija Moldovas izsniegta derīga vīza vai uzturēšanās atļauja; vai

               b)

               šādas personas nelegāli tieši ieceļojušas dalībvalsts teritorijā pēc tam, kad tās uzturējušās Moldovas teritorijā vai šķērsojušas to tranzītā.

         2.   Šā panta 1. punktā noteiktais atpakaļuzņemšanas pienākums neattiecas uz gadījumiem, kad:

               a)

               trešās valsts valstspiederīgais vai bezvalstnieks bijis tikai gaisa ceļojuma tranzītā caur Moldovas starptautisko lidostu; vai

               b)

               pieprasījuma iesniedzēja dalībvalsts trešās valsts valstspiederīgajam vai bezvalstniekam ir izsniegusi vīzu vai uzturēšanās atļauju pirms vai pēc ieceļošanas tās teritorijā, izņemot gadījumus, ja:

                           —

                           attiecīgajai personai ir Moldovas izsniegta vīza vai uzturēšanās atļauja ar garāku derīguma termiņu, vai

                           —

                           pieprasījuma iesniedzējas dalībvalsts vīza vai uzturēšanās atļauja iegūta, izmantojot viltotus vai nepatiesus dokumentus vai sniedzot nepatiesus apgalvojumus, vai

                           —

                           attiecīgā persona neievēro ar vīzu saistītos nosacījumus.

         3.   Pēc tam, kad Moldova ir apstiprinājusi atpakaļuzņemšanas pieprasījumu, pieprasījuma iesniedzēja dalībvalsts izsniedz personai, kuras atpakaļuzņemšana ir apstiprināta, ES standarta ceļošanas dokumentu izraidīšanas vajadzībām (1).
   II IEDAĻA
   KOPIENAS ATPAKAĻUZŅEMŠANAS PIENĀKUMI
   4. pants
   Savas valsts valstspiederīgo atpakaļuzņemšana
   1.   Pēc Moldovas pieprasījuma dalībvalsts bez papildu formalitātēm, kas nav paredzētas šajā nolīgumā, uzņem atpakaļ visas personas, kuras neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem attiecībā uz pieprasījuma iesniedzējas dalībvalsts teritoriju, ja ir pierādīts vai var pamatoti uzskatīt, balstoties uz sniegtiem prima facie pierādījumiem, kā šīs personas ir attiecīgās dalībvalsts valstspiederīgie.
   2.   Dalībvalsts arī uzņem atpakaļ:

               —

               personu, kas minētas 1. punktā, nepilngadīgos, neprecētos bērnus, neņemot vērā viņu dzimšanas vietu vai valstspiederību, izņemot, ja viņiem ir patstāvīgas uzturēšanās tiesības Moldovā,

               —

               personu, kas minētas 1. punktā, laulātos, kuriem ir citas valsts valstspiederība, ar noteikumu, ka viņiem ir tiesības ieceļot un uzturēties vai ir tiesības saņemt ieceļošanas un uzturēšanās atļauju dalībvalstī, izņemot, ja viņiem ir patstāvīgas uzturēšanās tiesības Moldovā.

         3.   Dalībvalsts uzņem atpakaļ arī personas, kurām pēc ieceļošanas Moldovas teritorijā atņemta dalībvalsts valstspiederība vai kuras atteikušās no tās, ja vien Moldova nav vismaz solījusi šīs personas naturalizēt.
   4.   Pēc tam, kad pieprasījuma saņēmēja dalībvalsts ir apstiprinājusi atpakaļuzņemšanas pieprasījumu, kompetentā attiecīgās dalībvalsts diplomātiskā pārstāvniecība vai konsulārā iestāde nekavējoties un ne vēlāk kā 3 darba dienu laikā izsniedz atpakaļ uzņemamās personas atgriešanai nepieciešamos ceļošanas dokumentus ar derīguma termiņu vismaz 3 mēneši. Ja juridisku vai faktisku iemeslu dēļ attiecīgo personu nevar pārvietot sākotnēji izsniegtā ceļošanas dokumenta derīguma termiņa laikā, attiecīgās dalībvalsts kompetentā diplomātiskā pārstāvniecība vai konsulārā iestāde 14 kalendāro dienu laikā izsniedz jaunu ceļošanas dokumentu ar tādu pašu derīguma termiņu.
   5.   Moldova ņem vērā personas izvēli attiecībā uz atpakaļuzņemšanas valsti, ja personai papildus pieprasījuma saņēmējas dalībvalsts valstspiederībai ir arī citas trešās valsts valstspiederība.
   5. pants
   Trešās valsts valstspiederīgo un bezvalstnieku atpakaļuzņemšana
   1.   Pēc Moldovas pieprasījuma dalībvalsts bez papildu formalitātēm, kas nav paredzētas šajā nolīgumā, uzņem atpakaļ visus trešās valsts valstspiederīgos un bezvalstniekus, kuri neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem attiecībā uz Moldovas teritoriju, ja saskaņā ar 9. pantu ir pierādīts vai var pamatoti uzskatīt, balstoties uz sniegtiem prima facie pierādījumiem, ka:

               a)

               šādām personām ir vai ieceļošanas laikā bija pieprasījuma saņēmējas dalībvalsts izsniegta derīga vīza vai uzturēšanās atļauja; vai

               b)

               šādas personas nelegāli tieši ieceļojušas Moldovas teritorijā pēc tam, kad tās uzturējušās pieprasījuma saņēmējas dalībvalsts teritorijā vai šķērsojušas to tranzītā.

         2.   Šā panta 1. punktā noteiktais atpakaļuzņemšanas pienākums neattiecas uz gadījumiem, kad:

               a)

               trešās valsts valstspiederīgais vai bezvalstnieks bijis tikai gaisa ceļojuma tranzītā caur starptautisko lidostu pieprasījuma saņēmējā dalībvalstī; vai

               b)

               Moldova trešās valsts valstspiederīgajam vai bezvalstniekam ir izsniegusi vīzu vai uzturēšanās atļauju pirms vai pēc ieceļošanas tās teritorijā, izņemot gadījumus, ja

                           —

                           attiecīgajai personai ir pieprasījuma saņēmējas valsts izsniegta vīza vai uzturēšanās atļauja, un šā dokumenta derīguma termiņš ir garāks, vai

                           —

                           Moldovas vīza vai uzturēšanās atļauja iegūta, izmantojot viltotus vai nepatiesus dokumentus vai sniedzot nepatiesus apgalvojumus, vai

                           —

                           attiecīgā persona neievēro ar vīzu saistītos nosacījumus.

         3.   Šā panta 1. punktā minētais atpakaļuzņemšanas pienākums attiecas uz dalībvalsti, kas izsniegusi vīzu vai uzturēšanās atļauju. Ja divas vai vairākas dalībvalstis izsniegušas vīzu vai uzturēšanās atļauju, 1. punktā minētais atpakaļuzņemšanas pienākums attiecas uz dalībvalsti, kas izsniegusi dokumentu, kuram ir garāks derīguma termiņš, vai – ja vienam vai vairākiem no tiem beidzies derīguma termiņš – dokumentu, kas joprojām ir derīgs. Ja visiem dokumentiem beidzies derīguma termiņš, 1. punktā minētais atpakaļuzņemšanas pienākums attiecas uz dalībvalsti, kas izsniegusi dokumentu, kuram ir nesenākais derīguma termiņš. Ja šādus dokumentus nevar uzrādīt, 1. punktā minēto atpakaļuzņemšanas pienākumu uzņemas pēdējā dalībvalsts, no kuras persona ir izceļojusi.
   4.   Pēc tam, kad dalībvalsts ir apstiprinājusi atpakaļuzņemšanas pieprasījumu, Moldova izsniedz personas, kuras atpakaļuzņemšana ir apstiprināta, atgriešanai nepieciešamo ceļošanas dokumentu.
   III IEDAĻA
   ATPAKAĻUZŅEMŠANAS KĀRTĪBA
   6. pants
   Principi
   1.   Ievērojot 2. punktu, lai pārsūtītu personu, kas jāuzņem atpakaļ, pamatojoties uz vienu no 2. līdz 5. pantā minētajiem pienākumiem, ir jāiesniedz atpakaļuzņemšanas pieprasījums pieprasījuma saņēmējas valsts kompetentai iestādei.
   2.   Atpakaļuzņemšanas pieprasījums nav vajadzīgs, ja personai, kas jāuzņem atpakaļ, ir derīgs ceļošanas dokuments un gadījumā, ja šī persona ir trešās valsts valstspiederīgais vai bezvalstnieks, arī pieprasījuma saņēmējas valsts derīga vīza vai uzturēšanās atļauja.
   3.   Ja persona ir aizturēta pieprasījuma iesniedzējas valsts pierobežas apgabalā (ietverot lidostas) pēc robežas nelikumīgas šķērsošanas, personai ierodoties tieši no pieprasījuma saņēmējas valsts teritorijas, pieprasījuma iesniedzēja valsts var iesniegt atpakaļuzņemšanas pieprasījumu 2 dienu laikā pēc šīs personas aizturēšanas (paātrinātā procedūra).
   7. pants
   Atpakaļuzņemšanas pieprasījuma saturs
   1.   Iespēju robežās atpakaļuzņemšanas pieprasījumā jābūt šādai informācijai:

               a)

               ziņas par personu, kura jāuzņem atpakaļ (piemēram, vārdi, uzvārdi, dzimšanas datums un, ja iespējams, dzimšanas vieta un pēdējā dzīvesvieta), un attiecīgā gadījumā arī ziņas par nepilngadīgajiem, neprecētajiem bērniem un/vai laulātajiem,

               b)

               norādes par pierādījumiem vai prima facie pierādījumiem attiecībā uz valstspiederību, tranzītu, trešās valsts un bezvalstnieku atpakaļuzņemšanas pamatojumu un nelikumīgu ieceļošanu un uzturēšanos.

         2.   Iespēju robežās atpakaļuzņemšanas pieprasījumā ir arī šāda informācija:

               a)

               paziņojums ar norādi par to, ka pārvietojamai personai var būt vajadzīga palīdzība vai aprūpe, ja attiecīgā persona ir skaidri izteikusi piekrišanu šādai norādei;

               b)

               jebkurš cits aizsardzības vai drošības pasākums, vai informācija par personas veselību, kas varētu būt vajadzīgi konkrētajā pārsūtīšanas gadījumā.

         3.   Kopēja veidlapa, kas izmantojama atpakaļuzņemšanas pieprasījumiem, ir pievienota šim nolīgumam kā 5. pielikums.
   8. Pants
   Pierādījumi attiecībā uz valstspiederību
   1.   Saskaņā ar 2. panta 1. punktu un 4. panta 1. punktu valstspiederību var pierādīt ar šā nolīguma 1. pielikumā minētajiem dokumentiem, pat ja to derīguma termiņš ir beidzies. Ja šādus dokumentus uzrāda, dalībvalstis un Moldova savstarpēji atzīst attiecīgo valstspiederību, neveicot papildu izmeklēšanu. Valstspiederību nevar pierādīt ar viltotiem dokumentiem.
   2.   Saskaņā ar 2. panta 1. punktu un 4. panta 1. punktu valstspiederību ar prima facie pierādījumiem var pierādīt jo īpaši ar šā nolīguma 2. pielikumā minētajiem dokumentiem, pat ja to derīguma termiņš ir beidzies. Ja uzrāda šādus dokumentus, dalībvalstis un Moldova uzskata, ka valstspiederība ir konstatēta, ja vien tās nevar pierādīt citādi. Valstspiederību nevar pierādīt prima facie ar viltotiem dokumentiem.
   3.   Ja nevar uzrādīt nevienu no 1. vai 2. pielikumā minētajiem dokumentiem, attiecīgās pieprasījuma saņēmējas valsts kompetentās diplomātiskās vai konsulārās pārstāvniecības pēc pieprasījuma vienojas ar pieprasījuma iesniedzējas valsts kompetento iestādi, lai bez liekas kavēšanās un vēlākais 3 darba dienu laikā pēc pieprasījuma saņemšanas intervētu personu tās valstspiederības noskaidrošanai.
   9. pants
   Pierādījumi attiecībā uz trešo valstu valstspiederīgajiem un bezvalstniekiem
   1.   3. panta 1. punktā un 5. panta 1. punktā paredzētās trešās valsts valstspiederīgo un bezvalstnieku atpakaļuzņemšanas pamatojums ir apliecināms jo īpaši ar šā nolīguma 3. pielikumā minētajiem pierādījumiem; to nevar pierādīt ar viltotiem dokumentiem. Dalībvalstis un Moldova savstarpēji atzīst jebkuru tādu pierādījumu, neveicot papildu izmeklēšanu.
   2.   Trešās valsts valstspiederīgo un bezvalstnieku atpakaļuzņemšanas pamatojums prima facie, kas paredzēts 3. panta 1. punktā un 5. panta 1. punktā ir apliecināms jo īpaši ar šā nolīguma 4. pielikumā minētajiem pierādījumiem; to nevar pierādīt ar viltotiem dokumentiem. Ja uzrāda tādu prima facie pierādījumu, dalībvalstis un Moldova uzskata, ka pamatojums ir noskaidrots, ja vien tās nevar pierādīt citādi.
   3.   Ieceļošanas, atrašanās vai uzturēšanās nelikumību konstatē no attiecīgās personas ceļošanas dokumentiem, kuros trūkst vajadzīgās vīzas vai citas uzturēšanās atļaujas attiecībā uz pieprasījuma iesniedzējas valsts teritoriju. Pieprasījuma iesniedzējas valsts paziņojums par konstatējumu, ka attiecīgajai personai nav vajadzīgo ceļošanas dokumentu, vīzas vai uzturēšanas atļaujas, tāpat ir nelikumīgas ieceļošanas, atrašanās vai uzturēšanās prima facie pierādījums.
   10. pants
   Termiņi
   1.   Atpakaļuzņemšanas pieprasījums ir jāiesniedz pieprasījuma saņēmējas valsts kompetentai iestādei ne vēlāk kā 6 mēnešu laikā no dienas, kad pieprasījuma iesniedzējas valsts kompetentā iestāde ir ieguvusi informāciju par to, ka trešās valsts valstspiederīgais vai bezvalstnieks neatbilst vai vairs neatbilst nosacījumiem, kas ir spēkā attiecībā uz ieceļošanu, atrašanos vai uzturēšanos. Ja iesniegt pieprasījumu laikā traucē juridiski vai faktiski šķēršļi, termiņš pēc pieprasījuma iesniedzējās valsts lūguma var tikt pagarināts, bet tikai līdz brīdim, kad šķēršļi ir novērsti.
   2.   Atbildi uz atpakaļuzņemšanas pieprasījumu sniedz rakstiski:

               —

               2 darba dienu laikā, ja pieprasījums ir iesniegts saskaņā ar paātrināto procedūru (6. panta 3. punkts),

               —

               11 kalendāro dienu laikā visos pārējos gadījumos.

         Šie termiņi sākas no atpakaļuzņemšanas pieprasījuma saņemšanas dienas. Ja šajā termiņā atbilde nav saņemta, uzskata, ka pārsūtīšana ir apstiprināta.
   3.   Ja ir kādi juridiski vai faktiski šķēršļi, kuru dēļ nav iespējams atbildēt 11 darba dienu laikā, termiņu pēc pienācīgi pamatota lūguma var pagarināt, bet ne vairāk kā par 2 darba dienām. Ja atbilde nav saņemta pagarinātajā termiņā, uzskata, ka pārsūtīšana ir apstiprināta.
   4.   Atpakaļuzņemšanas pieprasījuma noraidījumam norāda iemeslus.
   5.   Pēc apstiprinājuma saņemšanas vai attiecīgi pēc 2. punktā minētā termiņa beigām attiecīgo personu pārsūta trīs mēnešu laikā. Pēc pieprasījuma iesniedzējas valsts lūguma šo termiņu var pagarināt uz tik ilgu laiku, cik nepieciešams juridisko vai praktisko šķēršļu novēršanai.
   11. pants
   Pārsūtīšanas kārtība un transportēšanas veids
   1.   Pirms personas atgriešanas Moldovas un attiecīgās dalībvalsts kompetentās iestādes iepriekš rakstiski vienojas par pārsūtīšanas datumu, ieceļošanas punktu, iespējamiem konvojiem un citiem ar pārsūtīšanu saistītiem jautājumiem.
   2.   Pārvešanu var veikt pa gaisu vai sauszemi. Atgriešanai pa gaisu var izmantot ne tikai Moldovas un dalībvalsts gaisa pārvadātājus, un to var veikt, izmantojot plānotus reisus vai čārterreisus. Konvojētas atgriešanās gadījumā šādu konvoju izvēle nav ierobežota tikai ar pieprasījuma iesniedzējas valsts pilnvarotām personām ar noteikumu, ka tās ir Moldovas vai jebkuras dalībvalsts pilnvarotas personas.
   12. pants
   Kļūdaina atpakaļuzņemšana
   Pieprasījuma iesniedzēja valsts uzņem atpakaļ jebkuru personu, kas ir uzņemta atpakaļ pieprasījuma saņēmējā valstī, ja 3 mēnešu laikā pēc attiecīgās personas nodošanas ir noskaidrots, ka nav izpildītas šā nolīguma 2. līdz 5. pantā noteiktās prasības.
   Šādos gadījumos šā nolīguma procedurālos noteikumos piemēro mutatis mutandis, un ir jāpaziņo visa pieejamā informācija par atpakaļ uzņemamās personas patieso identitāti un valstspiederību.
   IV IEDAĻA
   TRANZĪTA OPERĀCIJAS
   13. pants
   Principi
   1.   Dalībvalstīm un Moldovai būtu jācenšas trešo valstu valstspiederīgo vai bezvalstnieku tranzītu veikt tikai tajos gadījumos, kad šādas personas nevar tieši pārvest uz galamērķa valsti.
   2.   Moldova atļauj trešo valstu valstspiederīgo vai bezvalstnieku tranzītu, ja to lūdz dalībvalsts, un dalībvalsts dod atļauju trešo valstu valstspiederīgo vai bezvalstnieku tranzītam, ja to lūdz Moldova, ja ir nodrošināts turpmākais ceļojums iespējamās citās tranzītvalstīs un atpakaļuzņemšana galamērķa valstī.
   3.   Moldova vai dalībvalsts var atteikt tranzītu:

               a)

               ja trešās valsts valstspiederīgajam vai bezvalstniekam galamērķa valstī vai citā tranzītvalstī draud spīdzināšana, necilvēcīga vai pazemojoša apiešanās vai sods, vai nāves sods, vai vajāšana dēļ viņa rases, reliģijas, valstspiederības, piederības kādai sociālai grupai vai dēļ viņa politiskās pārliecības; vai

               b)

               ja trešās valsts valstspiederīgajam vai bezvalstniekam pieprasījuma saņēmējā valstī vai citā tranzītvalstī draud kriminālsankcijas; vai

               c)

               sabiedrības veselības aizsardzības, iekšējās drošības, sabiedriskās kārtības un citu pieprasījuma saņēmējas valsts interešu dēļ.

         4.   Moldova vai dalībvalsts var atcelt jebkādu izsniegtu atļauju, ja vēlāk rodas vai kļūst zināmi 3. punktā minētie apstākļi, kas traucē tranzīta operācijai, vai ja turpmākais ceļojums iespējamās tranzītvalstīs vai atpakaļuzņemšana galamērķa valstī vairs nav nodrošināts. Šajā gadījumā, ja vajadzīgs, pieprasījuma iesniedzēja valsts bez kavēšanās uzņem atpakaļ trešās valsts valstspiederīgo vai bezvalstnieku.
   14. pants
   Tranzīta procedūra
   1.   Pieprasījums par tranzīta operāciju jāiesniedz pieprasījuma saņēmējas valsts kompetentajai iestādei rakstiskā veidā, un tajā jābūt šādai informācijai:

               a)

               tranzīta veids (pa gaisu vai sauszemi), citas iespējamās tranzīta valstis un paredzētais galamērķis;

               b)

               attiecīgās personas dati (piemēram, vārds, uzvārds, pirmslaulību uzvārds, citi vārdi, kas ir lietoti/pēc kuriem persona ir pazīstama, vai pseidonīmi, dzimšanas datums, dzimums un, ja iespējams, dzimšanas vieta, valstspiederība, valoda, ceļošanas dokumenta veids un numurs);

               c)

               paredzamā robežšķērsošanas vieta, pārvešanas laiks un iespējamā konvoja izmantošana;

               d)

               deklarācija par to, ka no pieprasījuma iesniedzējas valsts viedokļa 13. panta 2. punkta nosacījumi ir izpildīti un ka nav zināmi nekādi iemesli atteikumam saskaņā ar 13. panta 3. punktu.

         Vienotā veidlapa, kas izmantojama tranzīta pieteikumiem, pievienota šim nolīgumam kā 6. pielikums.
   2.   Pieprasījuma saņēmēja valsts 4 darba dienu laikā rakstiski informē pieprasījuma iesniedzēju valsti par savu piekrišanu, apstiprinot ieceļošanas vietu un paredzēto ieceļošanas laiku, vai arī informē to par atteikumu un šāda atteikuma iemesliem.
   3.   Ja tranzīta operācija notiek ar gaisa transportu, atpakaļ uzņemamo personu un iespējamos konvojus atbrīvo no lidostas tranzītvīzas pieprasīšanas.
   4.   Pieprasījuma saņēmējas valsts kompetentās iestādes pēc abpusējām apspriedēm palīdz veikt tranzīta operācijas, jo īpaši sniedzot palīdzību attiecīgo personu novērošanā un nodrošinot šim nolūkam piemērotus līdzekļus.
   V IEDAĻA
   IZMAKSAS
   15. pants
   Transporta un tranzīta izmaksas
   Neskarot kompetento iestāžu tiesības atgūt ar atpakaļuzņemšanu saistītās izmaksas no atpakaļ uzņemtajām personām vai trešām personām, visas transporta izmaksas līdz galamērķa valsts robežai, kas radušās saistībā ar atpakaļuzņemšanu un tranzīta operācijām saskaņā ar šo nolīgumu, sedz pieprasījuma iesniedzēja valsts.
   VI IEDAĻA
   DATU AIZSARDZĪBA UN NEIETEKMĒŠANAS KLAUZULA
   16. pants
   Datu aizsardzība
   Personas datu paziņošana notiek tikai tad, ja šāda paziņošana ir vajadzīga Moldovas vai dalībvalsts kompetentajām iestādēm šā nolīgumā īstenošanai. Personas datu apstrādi un darbu ar tiem konkrētā gadījumā nosaka Moldovas tiesību akti un, ja datu apstrādes iestāde ir dalībvalsts kompetentā iestāde, Direktīva 95/46/EK (2) un attiecīgās dalībvalsts tiesību akti, kas pieņemti saskaņā ar minēto direktīvu. Papildus ievēro šādus principus:

               a)

               personas datu apstrāde jāveic godīgi un likumīgi;

               b)

               personas dati jāvāc konkrētam, skaidram un likumīgam šā nolīguma īstenošanas nolūkam, un ne paziņotāja iestāde, ne saņēmēja iestāde nedrīkst tos turpmāk apstrādāt veidā, kas nav saderīgs ar šo nolūku;

               c)

               personas datiem jābūt adekvātiem, atbilstīgiem un samērīgiem apjoma ziņā ar nolūkiem, kādiem tie savākti un/vai tālāk apstrādāti; jo īpaši paziņotie personas dati drīkst attiekties tikai uz:

                           —

                           ziņām par pārsūtamo personu (piemēram, vārdi, uzvārdi, jebkādi bijušie vārdi, citi vārdi, kas lietoti/pēc kuriem persona ir pazīstama, vai pseidonīmi, dzimums, ģimenes stāvoklis, dzimšanas datums un vieta, pašreizējā un jebkāda agrākā valstspiederība),

                           —

                           pasi, personas apliecību vai vadītāja apliecību (numurs, derīguma termiņš, izdošanas datums, izdevēja iestāde, izdošanas vieta),

                           —

                           pieturvietām un maršrutiem,

                           —

                           citu informāciju, kas vajadzīga pārsūtāmās personas identificēšanai vai atpakaļuzņemšanas prasību izskatīšanai atbilstīgi šim nolīgumam;

               d)

               personas datiem jābūt precīziem, un vajadzības gadījumā tie jāatjaunina;

               e)

               personas datus jāuzglabā veidā, kas pieļauj datu subjektu identifikāciju ne ilgāk, kā tas nepieciešams nolūkiem, kuriem dati tika vākti vai kuriem tos turpmāk apstrādā;

               f)

               gan paziņotāja iestāde, gan saņēmēja iestāde veic visus atbilstīgos pasākumus, lai vajadzības gadījumā nodrošinātu labošanu, dzēšanu vai piekļuves noslēgšanu gadījumos, kad apstrāde neatbilst šā panta noteikumiem, īpaši, ja šie dati nav adekvāti, piederīgi, precīzi, vai ja tie ir pārmērīgi attiecībā uz apstrādes nolūkiem. Tas paredz paziņojumu otrai Pusei par jebkādu datu labošanu, izdzēšanu un bloķēšanu;

               g)

               saņēmēja iestāde pēc pieprasījuma informē paziņotāju iestādi par paziņoto datu izmantošanu un par iegūtajiem rezultātiem;

               h)

               personas datus drīkst paziņot tikai kompetentajām iestādēm. To tālāka nosūtīšana citām iestādēm notiek tikai ar paziņotājas iestādes iepriekšēju piekrišanu;

               i)

               paziņotājas iestādes un saņēmējas iestādes pienākums ir rakstveidā reģistrēt personas datu paziņošanu un saņemšanu.

         17. pants
   Neietekmēšanas klauzula
   1.   Šis nolīgums neierobežo Kopienas, dalībvalstu un Moldovas tiesības, pienākumus un atbildību, kas izriet no starptautisko tiesību aktiem, un jo īpaši no:

               —

               1951. gada 28. jūlija Konvencijas par bēgļu statusu, kurā grozījumi izdarīti ar 1967. gada 31. janvāra Protokolu par bēgļu statusu,

               —

               starptautiskajām konvencijām, kas nosaka dalībvalsti, kura ir atbildīga par patvēruma pieteikuma izskatīšanu,

               —

               1950. gada 4. novembra Eiropas Cilvēktiesību un pamatbrīvību aizsardzības konvencijas,

               —

               1984. gada 10. decembra Konvencijas pret spīdzināšanu un citu nežēlīgu, necilvēcīgu vai pazemojošu izturēšanos vai sodīšanu,

               —

               starptautiskajām konvencijām par izdošanu un tranzītu,

               —

               daudzpusējām starptautiskajām konvencijām un nolīgumiem par ārvalstu valstspiederīgo atpakaļuzņemšanu.

         2.   Nekas šajā nolīgumā nekavē personas atgriešanos saskaņā ar citu oficiālu vai neoficiālu vienošanos.
   VII IEDAĻA
   ĪSTENOŠANA UN PIEMĒROŠANA
   18. pants
   Apvienotā atpakaļuzņemšanas komiteja
   1.   Līgumslēdzējas puses sniedz savstarpēju palīdzību šā nolīguma piemērošanā un interpretēšanā. Tālab tās izveido apvienoto atpakaļuzņemšanas komiteju (turpmāk “komiteja”), kas jo īpaši:

               a)

               uzraudzīs šā nolīguma piemērošanu;

               b)

               lems par īstenošanas pasākumiem, kas vajadzīgi šā nolīguma vienādai piemērošanai;

               c)

               regulāri apmainīsies ar informāciju par īstenošanas protokoliem, kurus saskaņā ar 19. pantu izstrādājušas atsevišķas dalībvalstis un Moldova;

               d)

               ieteiks grozījumus šajā nolīgumā un tā pielikumos.

         2.   Komitejas lēmumi ir saistoši Līgumslēdzējām pusēm.
   3.   Komitejas sastāvā ir Kopienas un Moldovas pārstāvji; Kopienu pārstāv Komisija.
   4.   Komiteja vajadzības gadījumā tiekas pēc kādas Līgumslēdzējas puses lūguma.
   5.   Komiteja izstrādā savu reglamentu.
   19. pants
   Īstenošanas protokoli
   1.   Pēc dalībvalsts vai Moldovas lūguma Moldova un dalībvalsts izstrādā īstenošanas protokolu, kurā ietver noteikumus par:

               a)

               kompetento iestāžu norīkošanu, robežšķērsošanas punktiem un kontaktpunktu apmaiņu;

               b)

               atgriešanas kārtību paātrinātās procedūras gadījumā;

               c)

               nosacījumiem konvojētām atgriešanām, tostarp trešo valstu valstspiederīgo un bezvalstnieku tranzītu konvoja pavadībā;

               d)

               līdzekļiem un dokumentiem papildus tiem, kas uzskaitīti šā nolīguma 1. līdz 4. pielikumā.

         2.   Šā panta 1. punktā minētie īstenošanas protokoli stājas spēkā tikai pēc tam, kad par tiem ir paziņots 18. pantā minētajai atpakaļuzņemšanas komitejai.
   3.   Moldova piekrīt piemērot jebkuru noteikumu īstenošanas protokolā, kuru tā izstrādājusi ar kādu dalībvalsti, arī savās attiecībās ar jebkuru citu dalībvalsti, ja attiecīgā dalībvalsts to pieprasa.
   20. pants
   Saistība ar dalībvalstu divpusējiem atpakaļuzņemšanas nolīgumiem vai pasākumiem
   Šā nolīguma noteikumiem ir priekšroka attiecībā pret pārējo divpusējo nolīgumu vai pasākumu noteikumiem par personu bez uzturēšanās atļaujas atpakaļuzņemšanu, kas ir noslēgti vai var tikt noslēgti saskaņā ar 19. pantu starp atsevišķām dalībvalstīm un Moldovu, ciktāl to noteikumi ir nesaderīgi ar šo nolīgumu.
   VIII IEDAĻA
   NOBEIGUMA NOTEIKUMI
   21. pants
   Teritoriālā piemērošana
   1.   Ievērojot 2. punktu, šo nolīgumu piemēro Moldovas teritorijā un teritorijā, kurā ir piemērojams Eiropas Kopienas dibināšanas līgums.
   2.   Šo nolīgumu nepiemēro Dānijas Karalistes teritorijā.
   22. pants
   Spēkā stāšanās, ilgums un izbeigšana
   1.   Līgumslēdzējas puses šo nolīgumu ratificē vai apstiprina saskaņā ar savām attiecīgajām procedūrām.
   2.   Šis nolīgums stājas spēkā otrā mēneša pirmajā dienā pēc dienas, kad Līgumslēdzējas puses rakstveidā viena otrai paziņojušas, ka šā panta pirmajā daļā minētās procedūras ir pabeigtas.
   3.   Šis nolīgums ir noslēgts uz nenoteiktu laiku.
   4.   Katra Līgumslēdzēja puse var denonsēt šo nolīgumu, oficiāli paziņojot par to otrai Līgumslēdzējai pusei. Šo nolīgumu beidz piemērot sešus mēnešus pēc šādas paziņošanas dienas.
   23. pants
   Pielikumi
   Šā nolīguma 1. līdz 6. pielikums ir tā sastāvdaļa.

      Nolīgums ir sagatavots Briselē, divos eksemplāros, divi tūkstoši septītā gada desmitajā oktobrī, angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, moldāvu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Pentru Comunitatea Europeană
         Pentru Comunitatea Europeană

         За Република Молдова
         Por la República de Moldova
         Za Moldavskou republiku
         For Republikken Moldova
         Für die Republik Moldau
         Moldova Vabariigi nimel
         Για τη Δημοκρατία της Μολδαβίας
         For the Republic of Moldova
         Pour la République de Moldova
         Per la Repubblica di Moldova
         Moldovas Republikas vārdā
         Moldovos Respublikos vardu
         A Moldovai Köztársaság részéről
         Għar-Repubblika tal-Moldova
         Voor de Republiek Moldavië
         W imieniu Republiki Mołdowy
         Pela República da Moldávia
         Pentru Republica Moldova
         Za Moldavskú republiku
         Za Republiko Moldavijo
         Moldovan tasavallan puolesta
         För Republiken Moldavien
         Pentru Republica Moldova

      (1)  Saskaņā ar ES Padomes 1994. gada 30. novembra ieteikumā noteikto formu.

      (2)  Eiropas Parlamenta un Padomes Direktīva 95/46/EK (1995. gada 24. oktobris) par personu aizsardzību attiecībā uz personas datu apstrādi un šādu datu brīvu apriti (OV L 281, 23.11.1995., 31. lpp.).
   1. PIELIKUMS
   KOPĒJAIS DOKUMENTU SARAKSTS, KURU UZRĀDĪŠANA IR UZSKATĀMA PAR VALSTSPIEDERĪBAS PIERĀDĪJUMU (2. PANTA 1. PUNKTS, 4. PANTA 1. PUNKTS UN 8. PANTA 1. PUNKTS)

               —

               Jebkāda veida pases (valsts pases, diplomātiskās pases, dienesta pases un, attiecīgos gadījumos, grupu pases un aizvietotājpases, tostarp bērnu pases),

               —

               jebkāda veida personas apliecība,

               —

               jūrnieka grāmatiņas un kapteiņa dienesta apliecības,

               —

               pilsonības apliecības un citi oficiāli dokumenti, kuros minēta vai nepārprotami norādīta pilsonība.

         2. PIELIKUMS
   KOPĒJAIS DOKUMENTU SARAKSTS, KURU UZRĀDĪŠANA IR UZSKATĀMA PAR VALSTSPIEDERĪBAS PIERĀDĪJUMU PRIMA FACIE (2. PANTA 1. PUNKTS, 4. PANTA 1. PUNKTS UN 8. PANTA 2. PUNKTS)

               —

               Jebkuru šā nolīguma 1. pielikumā minēto dokumentu fotokopijas,

               —

               karaklausības apliecības un militārā dienesta apliecības,

               —

               oficiāli paziņojumi, kurus paātrinātās procedūras nolūkos veikuši robežkontroles dienesta darbinieki vai liecinieki, kas var apliecināt, ka attiecīgā persona ir šķērsojusi robežu,

               —

               autovadītāja apliecības vai to fotokopijas,

               —

               dzimšanas apliecības vai to fotokopijas,

               —

               dienesta apliecības vai to fotokopijas,

               —

               liecinieku rakstiski paziņojumi,

               —

               attiecīgās personas rakstiski paziņojumi un valoda, kādā tā runā, tostarp oficiālas pārbaudes rezultāti,

               —

               jebkurš cits dokuments, kas var palīdzēt noteikt attiecīgās personas valstspiederību.

         3. PIELIKUMS
   KOPĒJAIS DOKUMENTU SARAKSTS, KURUS VAR UZSKATĪT PAR PIERĀDĪJUMU TREŠO VALSTU VALSTSPIEDERĪGO UN BEZVALSTNIEKU ATPAKAĻUZŅEMŠANAS PAMATOJUMAM (3. PANTA 1. PUNKTS, 5. PANTA 1. PUNKTS UN 9. PANTA 1. PUNKTS)

               —

               Vīza vai uzturēšanās atļauja, ko ir izsniegusi pieprasījuma saņēmēja dalībvalsts,

               —

               iebraukšanas/izbraukšanas zīmogi vai līdzīgi apstiprinājumi attiecīgās personas ceļošanas dokumentā vai cita veida pierādījums par iebraukšanu/izbraukšanu (piemēram, fotogrāfiju veidā),

               —

               biļetes, kā arī jebkāda veida apliecinājumi un rēķini (piemēram, viesnīcas rēķini, ārsta/zobārsta apmeklējuma kartes, valsts/privātu iestāžu caurlaides, automašīnu nomas līgumi, kredītkaršu kvītis u. c.), kuros norādīts personas vārds un kuri skaidri liecina, ka attiecīgā persona ir uzturējusies pieprasījuma saņēmējas valsts teritorijā,

               —

               biļetes un/vai pasažieru saraksti lidmašīnu, vilcienu, tālsatiksmes autobusu un kuģu maršrutos, kuros norādīts personas vārds un kas pierāda attiecīgās personas uzturēšanos un pārvietošanos saņēmējas valsts teritorijā,

               —

               oficiāli paziņojumi, kurus veikuši robežkontroles dienesta darbinieki un liecinieki, kas var apliecināt, ka attiecīgā persona ir šķērsojusi robežu.

         4. PIELIKUMS
   KOPĒJAIS TO DOKUMENTU SARAKSTS, KURUS UZSKATA PAR PRIMA FACIE PIERĀDĪJUMU TREŠO VALSTU VALSTSPIEDERĪGO UN BEZVALSTNIEKU ATPAKAĻUZŅEMŠANAS PAMATOJUMAM (3. PANTA 1. PUNKTS, 5. PANTA 1. PUNKTS UN 9. PANTA 2. PUNKTS)

               —

               Informācija, kas liecina, ka attiecīgā persona ir izmantojusi ceļojumu aģenta vai biroja pakalpojumus,

               —

               attiecīgās personas, tās ģimenes locekļu vai ceļabiedru oficiāla liecība administratīvajā procesā vai tiesvedībā,

               —

               oficiāli paziņojumi, kurus snieguši liecinieki, kas var apliecināt, ka attiecīgā persona ir šķērsojusi robežu,

               —

               starptautiskas organizācijas (piemēram, ANO augstā komisāra bēgļu jautājumos) sniegtas ziņas par personas identitāti un/vai tās uzturēšanos.

         5. PIELIKUMS

   6. PIELIKUMS

   KOPĪGĀ DEKLARĀCIJA PAR DĀNIJU
   “Līgumslēdzējas puses ņem vērā, ka šo nolīgumu nepiemēro Dānijas Karalistes teritorijai, kā arī Dānijas Karalistes valstspiederīgajiem. Šādā gadījumā Moldovas Republikai un Dānijai ir lietderīgi noslēgt atpakaļuzņemšanas līgumu ar tādiem pašiem noteikumiem kā šis nolīgums.”
   KOPĪGĀ DEKLARĀCIJA PAR ĪSLANDI
   “Līgumslēdzējas puses ņem vērā ciešās attiecības starp Eiropas Kopienu un Īslandi, jo īpaši pamatojoties uz 1999. gada 18. maija Nolīgumu par šo valstu asociāciju Šengenas acquis īstenošanā, piemērošanā un pilnveidošanā. Šādā gadījumā Moldovas Republikai un Īslandei ir lietderīgi noslēgt atpakaļuzņemšanas līgumu ar tādiem pašiem noteikumiem kā šis nolīgums.”
   KOPĪGĀ DEKLARĀCIJA PAR NORVĒĢIJU
   “Līgumslēdzējas puses ņem vērā ciešās attiecības starp Eiropas Kopienu un Norvēģiju, jo īpaši pamatojoties uz 1999. gada 18. maija Nolīgumu par šo valstu asociāciju Šengenas acquis īstenošanā, piemērošanā un pilnveidošanā. Šādā gadījumā Moldovas Republikai ir lietderīgi saskaņot ar šā nolīguma noteikumiem atpakaļuzņemšanas līgumu ar Norvēģiju, kas noslēgts 2005. gada 31. martā.”
   KOPĪGĀ DEKLARĀCIJA PAR ŠVEICI
   Līgumslēdzējas puses ņem vērā, ka Eiropas Savienība, Eiropas Kopiena un Šveice ir parakstījušas nolīgumu par Šveices asociēšanu Šengenas acquis īstenošanā, piemērošanā un pilnveidošanā. Kad šis asociācijas līgums stāsies spēkā, Moldovas Republikai ir lietderīgi saskaņot ar šā nolīguma noteikumiem atpakaļuzņemšanas līgumu ar Šveici, kas noslēgts 2003. gada 6. novembrī.
   KOPĪGĀ DEKLARĀCIJA PAR 3. PANTA 1. PUNKTU UN 5. PANTA 1. PUNKTU
   Puses vienojas, ka šo noteikumu nozīmē persona “ieceļo tieši” no Moldovas teritorijas, ja šāda persona ieceļo dalībvalsts teritorijā, pa ceļam nešķērsojot nevienu trešo valsti, vai, ja pieprasījuma iesniedzēja valsts ir viena no dalībvalstīm, persona ieceļo Moldovas teritorijā, pa ceļam nešķērsojot nevienu trešo valsti. Gaisa ceļojuma tranzīta uzturēšanos trešā valstī neuzskata par ieceļošanu.
   KOPĪGĀ DEKLARĀCIJA PAR TEHNISKO UN FINANSIĀLO PALĪDZĪBU
   Abas Puses vienojas, ka šo nolīgumu tās īsteno, pamatojoties uz kopīgas atbildības, solidaritātes un vienlīdzīgu partnerattiecību principiem, ar mērķi pārvaldīt migrācijas plūsmas starp Moldovu un Eiropas Savienību.
   Saistībā ar to EK apņemas piešķirt finanšu resursus, lai atbalstītu Moldovu šā nolīguma īstenošanā. Šajā sakarā īpaša uzmanība tiks pievērsta resursu palielināšanai. Šāds atbalsts ir jāsniedz, ņemot vērā vispārējās prioritātes attiecībā uz palīdzību Moldovai, kā daļa no kopējiem līdzekļiem, kas pieejami Moldovai, un pilnībā ievērojot EK ārējās palīdzības attiecīgos īstenošanas noteikumus un procedūras.


title: 2006/816/EK: Eiropas Parlamenta Lēmums ( 2006. gada 27. aprīlis ) par Eiropas Savienības 2004. finanšu gada vispārējā budžeta izpildes apstiprināšanu, VIII (A) iedaļa – Eiropas ombuds

text:
               6.12.2006

               LV

               Eiropas Savienības Oficiālais Vēstnesis

               L 340/46

         EIROPAS PARLAMENTA LĒMUMS
   (2006. gada 27. aprīlis)
   par Eiropas Savienības 2004. finanšu gada vispārējā budžeta izpildes apstiprināšanu, VIII (A) iedaļa – Eiropas ombuds
   (2006/816/EK)
   EIROPAS PARLAMENTS,

               —

               ņemot vērā Eiropas Savienības 2004. finanšu gada vispārējo budžetu (1),

               —

               ņemot vērā Eiropas Kopienu 2004. finanšu gada pārskatus – III sējums (N6-0027/2005 – C6-0364/2005),

               —

               ņemot vērā Revīzijas palātas gada pārskatu par 2004. finanšu gadu un to iestāžu atbildes, kurās veikta revīzija (2),

               —

               ņemot vērā deklarāciju par pārskatu ticamību un pakārtoto darījumu likumību un pareizību (3), kuru Revīzijas palāta ir iesniegusi saskaņā ar EK līguma 248. pantu,

               —

               ņemot vērā Padomes 2006. gada 14. marta ieteikumu (5971/2006 – C6-0092/2006),

               —

               ņemot vērā EK līguma 272. panta 10. punktu, kā arī 275. un 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), it īpaši tās 50., 86., 145., 146. un 146. pantu,

               —

               ņemot vērā 1977. gada 21. decembra Finanšu regulu, kas piemērojama Eiropas Kopienu vispārējam budžetam (5),

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0116/2006),

               1.

               sniedz Eiropas ombudam apstiprinājumu par 2004. finanšu gada budžeta izpildi;

               2.

               izklāsta savus komentārus pievienotajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Padomei, Komisijai, Kopienu Tiesai, Revīzijas palātai, Eiropas Ekonomikas un sociālo lietu komitejai, Reģionu komitejai, Eiropas ombudam un Eiropas datu aizsardzības uzraudzītājam, kā arī nodrošināt to publicēšanu “Eiropas Savienības Oficiālajā Vēstnesī” (L sērijā).

         Josep BORRELL FONTELLES

            priekšsēdētājs

         Julian PRIESTLEY

            ģenerālsekretārs

      (1)  OV L 53, 23.2.2004.

      (2)  OV C 301, 30.11.2005., 1. lpp.

      (3)  OV C 301, 30.11.2005., 9. lpp.

      (4)  OV L 248, 16.9.2002., 1. lpp.

      (5)  OV L 356, 31.12.1977., 1. lpp.

    ---documentbreak---

               6.12.2006

               LV

               Eiropas Savienības Oficiālais Vēstnesis

               L 340/47

         EIROPAS PARLAMENTA REZOLŪCIJA
   ar komentāriem, kuri ir neatņemama daļa no lēmuma par Eiropas Savienības 2004. finanšu gada vispārējā budžeta izpildes apstiprināšanu, VIII (A) iedaļa – Eiropas ombuds
   EIROPAS PARLAMENTS,

               —

               ņemot vērā Eiropas Savienības 2004. finanšu gada vispārējo budžetu (1),

               —

               ņemot vērā Eiropas Kopienu 2004. finanšu gada pārskatus – III sējums (N6- 0027/2005 – C6-0364/2005),

               —

               ņemot vērā Revīzijas palātas gada pārskatu par 2004. finanšu gadu un to iestāžu atbildes, kurās veikta revīzija (2),

               —

               ņemot vērā deklarāciju par pārskatu ticamību un pakārtoto darījumu likumību un pareizību (3), kuru Revīzijas palāta ir iesniegusi saskaņā ar EK līguma 248. pantu,

               —

               ņemot vērā Padomes 2006. gada 14. marta ieteikumu (5971/2006 – C6-0092/2006),

               —

               ņemot vērā EK līguma 272. panta 10. punktu, kā arī 275. un 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), it īpaši tās 50., 86., 145., 146. un 146. pantu,

               —

               ņemot vērā 1977. gada 21. decembra Finanšu regulu, kas piemērojama Eiropas Kopienu vispārējam budžetam (5),

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0116/2006),

               1.

               atzīmē, ka 2004. gadā Eiropas ombuds pārvaldīja budžetu EUR 5 782 988 apmērā un tā izmantošanas līmenis bija 88,05 %; turklāt atzīmē, ka 2004. gadā Eiropas ombuds kļuva pilnībā autonoms un līdz ar to ieguva pilnīgu atbildību par finanšu jautājumiem;

               2.

               norāda, ka Revīzijas palāta gada pārskatā par 2004. finanšu gadu norāda, ka revīzija nav radījusi pamatu izteikt nekādus apsvērumus par Eiropas ombuda darbību;

               3.

               atzīmē, ka Eiropas ombuda gada darbības pārskatam pievienotajā ticamības deklarācijā, ko tas ir parakstījis, nav nekādu atrunu vai apsvērumu attiecībā uz pārvaldes vai kontroles jautājumiem;

               4.

               atzīmē, ka pēc jaunās finanšu regulas stāšanās spēkā 2003. gadā Eiropas ombudam kā iestādei ar neatkarīgu budžetu ir jāatbilst noteikumiem par dažādu finanšu operācijās iesaistīto pušu nošķiršanu un neatkarību, lai nodrošinātu operāciju ekonomisko efektivitāti un lietderīgumu ar mērķi un izveidotu atbilstīgus iekšējās kontroles mehānismus;

               5.

               atgādina, ka Eiropas ombuds šajā sakarā lūdza un saņēma budžeta lēmējinstitūcijas atļauju 2004. gadā palielināt administratīvo darbinieku skaitu, kuri strādā ar finanšu un administratīviem jautājumiem; turklāt atgādina, ka šo jauno darbinieku pieņemšana ļāva Eiropas ombudam 2004. gadā veikt visus finanšu uzdevumus, kurus saskaņā ar sadarbības līgumiem līdz 2003. gada beigām veica Parlamenta dienesti; atzīmē, ka šie uzdevumi bija, piemēram, komandējumu pārvalde, to izmaksu aprēķini un noformēšana, kā arī darbinieku algu un Eiropas ombuda atalgojuma maksājumu rīkojumu sagatavošana;

               6.

               atzīmē, ka tādēļ Eiropas ombuds 2004. gadā kontrolēja visus finanšu darījumus saistībā ar savu budžeta iedaļu;

               7.

               atzīmē, ka iekšējā revidenta veiktajā Eiropas ombuda biroja novērtējumā attiecībā uz budžeta operācijām 2004. gadā nav norādītās nekādas būtiska riska jomas, bet vienīgi tas, ka ar vadību ir panāktas vairākas vienošanās par rīcības plāniem, lai samazinātu turpmāku risku un uzlabotu esošās sistēmas, it īpaši valsts iepirkuma jomā;

               8.

               atzīmē, ka 2004. gadā ir novērots agrāk nepieredzēts sūdzību skaita pieaugums Eiropas ombudam par 51 % (2004. gadā kopumā 3 688 sūdzības), kas skaidri norāda uz aizvien lielāku informētību par Eiropas ombuda darbību un lielāku informācijas apjomu, ko sniedz Eiropas Savienības iestādes, kā arī atzīmē, ka puse no sūdzībām nāk no 10 jaunajām dalībvalstīm;

               9.

               konstatē, ka atbilstīgi paša Eiropas ombuda vērtējumam 74,8 % no šīm sūdzībām neietilpst tā kompetences jomā; atzīmē, ka tomēr 2004. gadā Eiropas ombuds ir uzsācis 351 izmeklēšanu, no kurām lielākā daļa attiecas uz Komisiju un tās kļūdām pārvaldē par pieļautu pārskatāmības trūkumu, tostarp atteikšanos sniegt informāciju (22 %);

               10.

               uzskata, ka Eiropas ombuds var būt paraugs citām iestādēm gan attiecībā uz skaidri noteiktu kompetences jomu, gan sekmīgu budžeta pārvaldi.

      (1)  OV L 53, 23.2.2004.

      (2)  OV C 301, 30.11.2005., 1. lpp.

      (3)  OV C 301, 30.11.2005., 9. lpp.

      (4)  OV L 248, 16.9.2002., 1. lpp.

      (5)  OV L 356, 31.12.1977., 1. lpp.


title: 2005/552/EK: Eiropas Parlamenta Lēmums (2005. gada 12. aprīlis) par apstiprinājumu Komisijai par 2003. finanšu gada sestā, septītā, astotā un devītā Eiropas Attīstības fonda budžeta izpildi

text:
               27.7.2005

               LV

               Eiropas Savienības Oficiālais Vēstnesis

               L 196/150

      EIROPAS PARLAMENTA LĒMUMS

   (2005. gada 12. aprīlis)
   par apstiprinājumu Komisijai par 2003. finanšu gada sestā, septītā, astotā un devītā Eiropas Attīstības fonda budžeta izpildi
   (2005/552/EK)
   EIROPAS PARLAMENTS,
   ņemot vērā ziņojumu par paveiktā darba kontroli attiecībā uz 2002. gada budžeta izpildi (KOM(2004) 0648 – C6-0126/2004),
   ņemot vērā sestā, septītā, astotā un devītā Eiropas Attīstības fonda bilances un pārskatus par 2003. gadu (KOM(2004) 0667 – C6-0165/2004),
   ņemot vērā Finanšu vadības ziņojumu par sestā, septītā, astotā un devītā Eiropas Attīstības fondu 2003. gadā (SEK(2004) 1271),
   ņemot vērā Revīzijas palātas gada pārskatu par sestā, septītā, astotā un devītā Eiropas Attīstības fonda darbībām 2003. finanšu gadā kopā ar iestāžu atbildēm (1),
   ņemot vērā Revīzijas palātas ticamības deklarāciju par Eiropas Attīstības fondiem (2),
   ņemot vērā Padomes 2005. gada 8. marta ieteikumus (6865/2005 – C6-0078/2005, 6866/2005 – C6-0079/2005, 6867/2005 – C6-0080/2005, 6868/2005 – C6-0081/2005),
   ņemot vērā 1995. gada 20. decembra Iekšējā nolīguma starp dalībvalstu valdību pārstāvjiem 33. pantu, Padomes sēdi par Kopienas palīdzības finansēšanu un administrēšanu saskaņā ar ceturtās ĀKK un EK konvencijas otro finanšu protokolu (3),
   ņemot vērā 2000. gada 18. septembra Iekšējā nolīguma starp dalībvalstu valdību pārstāvjiem 32. pantu, Padomes sanāksmi par Kopienas palīdzības finansēšanu un administrēšanu saskaņā ar finanšu protokolu partnerattiecību nolīgumam starp Āfrikas, Karību un Klusā okeāna valstīm un Eiropas Kopienu un tās dalībvalstīm, kas parakstīts 2000. gada 23. jūnijā Kotonū (Beninā), un finanšu palīdzības sadalījumu tām aizjūras valstīm un teritorijām, uz kurām attiecas EK līguma ceturtā daļa (4),
   ņemot vērā EK līguma 276. pantu,
   ņemot vērā 1998. gada 16. jūnija Finanšu regulas 74. pantu, ko piemēro finanšu kooperācijas attīstībai saskaņā ar ceturto ĀKK un EK konvenciju (5),
   ņemot vērā 2003. gada 27. marta Finanšu regulas 119. pantu, ko piemēro devītajam Eiropas Attīstības fondam (6),
   ņemot vērā Reglamenta 70. pantu, 71. panta 3. ievilkumu un V pielikumu,
   ņemot vērā Budžeta kontroles komitejas ziņojumu un Attīstības komitejas atzinumu (A6-0069/2005),

               A.

               Tā kā Revīzijas palāta savā ticamības deklarācijā par Eiropas Attīstības fondiem (turpmāk – EDF) secina, ar dažiem izņēmumiem, ka 2003. finanšu gada pārskati patiesi atspoguļo finanšu gada ieņēmumus un izdevumus un finanšu situāciju gada beigās;

               B.

               Tā kā Revīzijas palātas slēdziens par notikušo darījumu likumību un pareizību pamatojas, starp citu, uz transakciju paraugu revīzijas rezultātiem;

               C.

               Tā kā Revīzijas palāta, pamatojoties uz dokumentācijas pārbaudi, ir nonākusi pie atzinuma, ka pārskatos reģistrētie ienākumi un apjomi, kas paredzēti EDF saistību izpildei un apmaksai, kopumā ņemot, ir likumīgi un pareizi,

               1.

               Sniedz Komisijai apstiprinājumu attiecībā uz sestā, septītā, astotā un devītā Eiropas Attīstības fonda budžeta izpildi 2003. gadā;

               2.

               Iesniedz savus komentārus pavadrezolūcijā;

               3.

               Uzdod priekšsēdētājam virzīt šo lēmumu tālāk un iesniedz pavadrezolūciju Padomei, Komisijai, Tiesai, Revīzijas palātai un Eiropas Investīciju bankai un publicē to Eiropas Savienības Oficiālajā Vēstnesī (L sērija).

         Josep BORRELL FONTELLES

            priekšsēdētājs

         Julian PRIESTLEY

            ģenerālsekretārs

      (1)  OV C 293,30.11.2004., 315. lpp.

      (2)  OV C 293, 30.11.2004., 327. lpp.

      (3)  OV L 156, 29.5.1998., 108. lpp.

      (4)  OV L 317, 15.12.2000., 355. lpp.

      (5)  OV L 191, 7.7.1998., 53. lpp.

      (6)  OV L 83, 1.4.2003., 1. lpp.


title: Eiropas Centrālās bankas padomes lēmums (1998. gada 19. jūnijs) par Eiropas Centrālās bankas ārējā revidenta iecelšanu un viņa pilnvaru ilgumu (ECB/1998/NP1)

text:
262                    LV                            Eiropas Savienības Oficiālais Vēstnesis                                        01/3. sēj.
32001D0224(01)
24.2.2001.                                          EIROPAS KOPIENU OFICIĀLAIS VĒSTNESIS                                              L 55/75
                                              EIROPAS CENTRĀLĀS BANKAS PADOMES LĒMUMS
                                                              (1998. gada 19. jūnijs)
                                  par Eiropas Centrālās bankas ārējā revidenta iecelšanu un viņa pilnvaru ilgumu
                                                                  (ECB/1998/NP1)
EIROPAS CENTRĀLĀS BANKAS PADOME (turpmāk tekstā “Padome”),                   IR PIEŅĒMUSI ŠO LĒMUMU.
ņemot vērā Eiropas Centrālo banku sistēmas un Eiropas Centrālās bankas                                     1. pants
Statūtus un jo īpaši to 27.1. pantu,                                         ECB Padome iesaka Eiropas Savienības Padomei apstiprināt Coo-
                                                                             pers & Lybrand par ECB ārējo revidentu.
tā kā:                                                                                2. pants
                                                                             ECB ārējam revidentam ir piecu gadu pilnvara ar tiesībām izbeigt
(1)     Eiropas Centrālās bankas (še turpmāk “ECB”) un valstu cen-           attiecības pēc diviem gadiem.
        trālo banku pārskatus revidē neatkarīgi ārējie revidenti,
        kurus iesaka ECB Padome un apstiprina Eiropas Savienības             Frankfurtē pie Mainas, 1998. gada 19. jūnijā
        Padome.
                                                                                ECB Padomes vārdā —
(2)     Eiropas Monetārā institūta Padome vienojās ieteikt Coopers                                      priekšsēdētājs
        & Lybrand par ECB ārējo revidentu uz pieciem gadiem ar
        tiesībām izbeigt attiecības pēc diviem gadiem,                                             Willem F. DUISENBERG


title: 2004/728/EK: Eiropas Parlamenta Lēmums (2004. gada 21. aprīlis), par Eiropas Savienības 2002. finanšu gada kopbudžeta izpildes apstiprināšanu — VIII iedaļa — Ombuds

text:
               21.4.2004

               LV

               Eiropas Savienības Oficiālais Vēstnesis

               L 330/22

         EIROPAS PARLAMENTA LĒMUMS
   (2004. gada 21. aprīlis),
   par Eiropas Savienības 2002. finanšu gada kopbudžeta izpildes apstiprināšanu — VIII iedaļa — Ombuds
   (2004/728/EK)

    ---documentbreak---

               21.4.2004

               LV

               Eiropas Savienības Oficiālais Vēstnesis

               L 330/22

         EIROPAS PARLAMENTA REZOLŪCIJA
   par piezīmēm, kuras pievienotas lēmumam par Eiropas Savienības 2002. finanšu gada kopbudžeta izpildes apstiprināšanu — VIII iedaļa — Ombuds


title: Padomes Lēmums 2013/241/KĀDP ( 2013. gada 27. maijs ), ar ko groza Vienoto rīcību 2008/124/KĀDP par Eiropas Savienības Tiesiskuma misiju Kosovā, EULEX KOSOVO

text:
               28.5.2013

               LV

               Eiropas Savienības Oficiālais Vēstnesis

               L 141/47

         PADOMES LĒMUMS 2013/241/KĀDP
   (2013. gada 27. maijs),
   ar ko groza Vienoto rīcību 2008/124/KĀDP par Eiropas Savienības Tiesiskuma misiju Kosovā (1), EULEX KOSOVO

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2008. gada 4. februārī pieņēma Vienoto rīcību 2008/124/KĀDP par Eiropas Savienības Tiesiskuma misiju Kosovā, EULEX KOSOVO
                   (2).

               (2)

               Padome 2012. gada 5. jūnijā pieņēma Lēmumu 2012/291/KĀDP (3), ar ko groza Vienoto rīcību 2008/124/KĀDP un līdz 2014. gada 14. jūnijam pagarina misiju EULEX KOSOVO.

               (3)

               Finanšu atsauces summa attiecas uz laikposmu līdz 2013. gada 14. jūnijam. Vienotā rīcība 2008/124/KĀDP būtu jāgroza, lai noteiktu jaunu finanšu atsauces summu laikposmam no 2013. gada 15. jūnija līdz 2014. gada 14. jūnijam.

               (4)

                  EULEX KOSOVO darbība notiks apstākļos, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu.

               (5)

               Tādēļ Vienotā rīcība 2008/124/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Vienotās rīcības 2008/124/KĀDP 16. panta 1. punktu aizstāj ar šādu:

      “1.   Finanšu atsauces summa, kas paredzēta EULEX KOSOVO izdevumu segšanai līdz 2010. gada 14. oktobrim, ir EUR 265 000 000.
      Finanšu atsauces summa, kas paredzēta EULEX KOSOVO izdevumu segšanai laikposmā no 2010. gada 15. oktobra līdz 2011. gada 14. decembrim, ir EUR 165 000 000.
      Finanšu atsauces summa, kas paredzēta EULEX KOSOVO izdevumu segšanai laikposmā no 2011. gada 15. decembra līdz 2012. gada 14. jūnijam, ir EUR 72 800 000.
      Finanšu atsauces summa, kas paredzēta EULEX KOSOVO izdevumu segšanai laikposmā no 2012. gada 15. jūnija līdz 2013. gada 14. jūnijam, ir EUR 111 000 000.
      Finanšu atsauces summa, kas paredzēta EULEX KOSOVO izdevumu segšanai laikposmā no 2013. gada 15. jūnija līdz 2014. gada 14. jūnijam, ir EUR 110 000 000.”

   2. pants
   Šis lēmums stājas spēkā tā pieņemšanas dienā.

      Briselē, 2013. gada 27. maijā

            Padomes vārdā –

            priekšsēdētāja

         C. ASHTON

      (1)  Šis nosaukums neskar nostājas par statusu un atbilst ANO DPR 1244/99 un Starptautiskās Tiesas atzinumam par Kosovas neatkarības deklarāciju.

      (2)  OV L 42, 16.2.2008., 92. lpp.

      (3)  OV L 146, 6.6.2012., 46. lpp.


title: 2008/45/EK: Padomes Lēmums ( 2007. gada 20. decembris ), ar ko ieceļ amatā Reģionu komitejas locekli un komitejas locekļa aizstājēju no Vācijas

text:
               15.1.2008

               LV

               Eiropas Savienības Oficiālais Vēstnesis

               L 11/8

      PADOMES LĒMUMS

   (2007. gada 20. decembris),
   ar ko ieceļ amatā Reģionu komitejas locekli un komitejas locekļa aizstājēju no Vācijas
   (2008/45/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Vācijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Emilia
                  MÜLLER kundzes atkāpšanās no amata ir atbrīvojusies Reģionu komitejas locekļa vieta. Pēc Edmund
                  STOIBER kunga atkāpšanās no amata ir atbrīvojusies Reģionu komitejas locekļa aizstājēja vieta,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku, proti, līdz 2010. gada 25. janvārim, Reģionu komitejā tiek iecelts:

               a)

               Reģionu komitejas loceklis

                  Markus
                  SÖDER kungs, Bavārijas brīvvalsts Valsts kancelejas federālo un Eiropas lietu ministra vietnieks,
               un

               b)

               Reģionu komitejas locekļa aizstājējs

                  Günther
                  BECKSTEIN kungs, Bavārijas brīvvalsts ministru prezidents.

         2. pants
   Šis lēmums stājas spēkā tā pieņemšanas dienā.

      Briselē, 2007. gada 20. decembrī

            Padomes vārdā —

            priekšsēdētājs

         F. NUNES CORREIA

      (1)  OV L 56, 25.2.2006., 75. lpp.


title: 2006/856/EK: Padomes Lēmums ( 2006. gada 13. novembris ), ar ko izveido Monetārās, finanšu un maksājumu bilances statistikas komiteju (Kodificēta versija)

text:
               30.11.2006

               LV

               Eiropas Savienības Oficiālais Vēstnesis

               L 332/21

      PADOMES LĒMUMS

   (2006. gada 13. novembris),
   ar ko izveido Monetārās, finanšu un maksājumu bilances statistikas komiteju
   (Kodificēta versija)
   (2006/856/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Eiropas Ekonomikas un sociālo lietu komitejas atzinumu (2),
   tā kā:

               (1)

               Padomes Lēmums 91/115/EEK (1991. gada 25. februāris), ar ko izveido Monetārās, finanšu un maksājumu bilances statistikas komiteju (3), ir būtiski grozīts (4). Skaidrības un praktisku iemeslu dēļ minētais lēmums būtu jākodificē.

               (2)

               Kā Komisijas vairākgadu statistikas programmas daļa ir jāizveido vairākgadu darba programma monetārās, finanšu un maksājumu bilances statistikas jomā.

               (3)

               Ar Lēmumu 89/382/EEK, Euratom (1989. gada 19. jūnijs), ar ko nodibina Eiropas Kopienu Statistikas programmu komiteju (5), Padome izveidoja Eiropas Kopienu Statistikas programmu komiteju, ko veido dalībvalstu statistiskas institūtu pārstāvji, lai nodrošinātu ciešu sadarbību starp dalībvalstīm un Komisiju laikā, kad izveido statistikas programmu.

               (4)

               Dalībvalstīs monetāro un banku darbības statistiku izstrādā centrālās bankas, un finanšu un maksājumu bilances statistiku izstrādā dažādas iestādes, tostarp centrālās bankas.

               (5)

               Lai īstenotu ciešu sadarbību starp dalībvalstīm un Komisiju monetārās finanšu un maksājumu statistikas jomā, Komisijai šādas statistikas vairākgadu darba programmas izstrādē un ieviešanā jāsaņem palīdzība no Komitejas, kuras sastāvā ir galveno valsts iestāžu pārstāvji.

               (6)

               Ņemot vērā īpašo nozīmi, kāda minētajām iestādēm ir dalībvalstīs, komitejai jāļauj izvēlēties savu priekšsēdētāju.

               (7)

               No statistikas viedokļa, starp monetārajām, finanšu un maksājumu bilances jomām, no vienas puses, un dažām citām ekonomikas statistikas jomām, no otras puses, pastāv cieša savstarpēja atkarība.

               (8)

               Sakarā ar arvien lielāku pieprasījumu pēc labākas statistikas informācijas no dalībvalstu un Kopienu iestāžu puses ir jāuzlabo sadarbība starp valūtas, finanšu un maksājumu bilances statistikas lietotājiem un tās veidotājiem,

         IR PIEŅĒMUSI ŠO LĒMUMU.
   1. pants
   Ar šo izveido Monetārās, finanšu un maksājumu bilances statistikas komiteju, turpmāk “Komiteja”.
   2. pants
   Komiteja palīdz Komisijai izstrādāt un ieviest vairākgadu darba programmu attiecībā uz monetāro, finanšu un maksājumu bilances statistiku. Komitejai jo īpaši ir pienākums sniegt atzinumus par tās monetārās, finanšu un maksājumu bilances statistikas attīstību un saskaņošanu, kas ir vajadzīga politikai, ko īsteno Padome, Komisija un dažādas komitejas, kas tām palīdz.
   Var lūgt, lai Komiteja sniedz atzinumu par saiknēm, kādas pastāv starp monetāro, finanšu un maksājumu bilances statistiku, no vienas puses, un dažām citām ekonomikas statistikām, no otras puses, jo īpaši tām, kas ir nacionālo kontu pamatā. Šīs Komitejas darbu saskaņo ar Statistikas programmu komitejas darbu.
   3. pants
   Komisija pēc savas iniciatīvas un vajadzības gadījumā pēc lūguma, ko iesniegusi Padome vai komitejas, kas tām palīdz, konsultē Komiteju par:

               a)

               Kopienas monetārās, finanšu un maksājumu bilances statistikas vairākgadu programmas izstrādi;

               b)

               pasākumiem, kurus Komisija plāno sākt, lai sasniegtu mērķus, kas paredzēti monetārās, finanšu un maksājumu bilances statistikas vairākgadu programmās, kā arī par līdzekļiem un grafikiem saistībā ar šiem pasākumiem;

               c)

               visiem citiem jautājumiem, jo īpaši – metodoloģijas jautājumiem, kas attiecas uz statistikas programmas izveidi vai īstenojumu attiecīgajās jomās.

         Komiteja pēc savas ierosmes var sniegt atzinumus par visiem jautājumiem attiecībā uz statistikas programmu izstrādi vai īstenojumu monetārajā, finanšu un maksājumu bilances jomā.
   4. pants
   Komiteja pēc savas iniciatīvas var sniegt atzinumus par jebkuru ar statistiku saistītu kopējas intereses jautājumu, kas ir aktuāls Komisijai un valstu statistikas iestādēm, no vienas puses, un Eiropas Centrālajai bankai un valstu centrālajām bankām, no otras puses. Īstenojot savus uzdevumus, Komiteja nosūta savus atzinumus visām ieinteresētajām pusēm.
   5. pants
   Komitejas sastāvā ir viens, divi vai trīs pārstāvji no katras dalībvalsts, kuri ir no galvenajām iestādēm, kas saistītas ar finanšu, monetāro un maksājumu bilances statistiku, kā arī līdz trim pārstāvjiem no Komisijas un līdz trim pārstāvjiem no ECB. Turklāt Komitejas sanāksmēs novērotāja statusā var piedalīties viens Ekonomikas un finanšu komitejas pārstāvis. Katrai dalībvalstij, Komisijai un ECB ir pa vienai balsij.
   Citu organizāciju pārstāvji un visas personas, kas var sekmēt apspriešanu, pēc Komitejas lēmuma var piedalīties Komitejas sanāksmēs.
   6. pants
   Komiteja ievēl savu priekšsēdētāju saskaņā ar sīki izstrādātām normām, kas noteiktas tās reglamentā.
   7. pants
   Komiteja izstrādā savu reglamentu.
   8. pants
   Lēmumu 91/115/EEK atceļ.
   Atsauces uz atcelto lēmumu uzskata par atsaucēm uz šo lēmumu un lasa saskaņā ar atbilstības tabulu II pielikumā.

      Briselē, 2006. gada 13. novembrī

            Padomes vārdā —

            priekšsēdētājs

         E. TUOMIOJA

      (1)  OV C 97 E, 22.4.2004., 68. lpp.

      (2)  OV C 10, 14.1.2004., 27. lpp.

      (3)  OV L 59, 6.3.1991., 19. lpp. Lēmumā grozījumi izdarīti ar Lēmumu 96/174/EK (OV L 51, 1.3.1996., 48. lpp.).

      (4)  Sk. I pielikumu.

      (5)  OV L 181, 28.6.1989., 47. lpp.

      I PIELIKUMS
      Atceltais lēmums ar grozījumu

                  Padomes Lēmums 91/115/EEK

                  (OV L 59, 6.3.1991., 19. lpp.)

                  Padomes Lēmums 96/174/EK

                  (OV L 51, 1.3.1996., 48. lpp.)

      II PIELIKUMS
      Atbilstības tabula

                  Lēmums 91/115/EEK

                  Šis lēmums

                  1.–3. pants

                  1.–3. pants

                  3.a pants

                  4. pants

                  4. pants

                  5. pants

                  5. pants

                  6. pants

                  6. pants

                  7. pants

                  —

                  8. pants

                  —

                  I pielikums

                  —

                  II pielikums


title: 2014/813/ES: Eiropas Parlamenta un Padomes Lēmums ( 2014. gada 22. oktobris ) par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (Beļģijas pieteikums EGF/2013/012 BE/ Ford Genk )

text:
               20.11.2014

               LV

               Eiropas Savienības Oficiālais Vēstnesis

               L 333/13

         EIROPAS PARLAMENTA UN PADOMES LĒMUMS
   (2014. gada 22. oktobris)
   par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (Beļģijas pieteikums EGF/2013/012 BE/Ford Genk)

      (2014/813/ES)

   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi (1) un jo īpaši tās 12. panta 3. punktu,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (2) un jo īpaši tās 23. panta otro daļu,
   ņemot vērā Padomes 2013. gada 2. decembra Regulu (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (3), un jo īpaši tās 12. pantu,
   ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (4) un jo īpaši tā 13. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darba ņēmējiem, kas atlaisti no darba tādu lielu strukturālu pārmaiņu rezultātā, kas pasaules tirdzniecības modeļos notikušas globalizācijas dēļ, un lai palīdzētu viņiem no jauna iekļauties darba tirgū.

               (2)

               EGF nepārsniedz maksimālo apjomu EUR 150 miljoni gadā (2011. gada cenās), kā noteikts Regulas (ES, Euratom) Nr. 1311/2013 12. pantā.

               (3)

               Beļģija 2013. gada 23. decembrī iesniedza pieteikumu EGF izmantošanai saistībā ar darbinieku atlaišanu uzņēmumā Ford-Werke GmbH un tā 10 piegādātājuzņēmumos un līdz 2014. gada 12. jūnijam ir sniegusi papildu informāciju. Šis pieteikums atbilst Regulas (EK) Nr. 1927/2006 10. pantā norādītajām prasībām finansiālā ieguldījuma noteikšanai. Tādēļ Komisija ierosina izmantot līdzekļus EUR 570 945 apmērā.

               (4)

               Tādēļ EGF būtu jāizmanto, lai sniegtu finansiālu ieguldījumu saistībā ar Beļģijas iesniegto pieteikumu,

         IR PIEŅĒMUŠI ŠO LĒMUMU.
   1. pants
   Eiropas Savienības 2014. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 570 945 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2014. gada 22. oktobrī

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētājs

         B. DELLA VEDOVA

      (1)  OV L 406, 30.12.2006., 1. lpp.

      (2)  OV L 347, 20.12.2013., 855. lpp.

      (3)  OV L 347, 20.12.2013., 884. lpp.

      (4)  OV C 373, 20.12.2013., 1. lpp.


title: 2014/552/ES: Eiropas Parlamenta Lēmums ( 2014. gada 3. aprīlis ) par Eiropas Savienības 2012. finanšu gada vispārējā budžeta izpildes apstiprināšanu, X iedaļa – Eiropas Ārējās darbības dienests

text:
               5.9.2014

               LV

               Eiropas Savienības Oficiālais Vēstnesis

               L 266/116

         EIROPAS PARLAMENTA LĒMUMS
   (2014. gada 3. aprīlis)
   par Eiropas Savienības 2012. finanšu gada vispārējā budžeta izpildes apstiprināšanu, X iedaļa – Eiropas Ārējās darbības dienests
   (2014/552/ES)
   EIROPAS PARLAMENTS,

               —

               ņemot vērā Eiropas Savienības 2012. finanšu gada vispārējo budžetu (1),

               —

               ņemot vērā Eiropas Savienības 2012. gada konsolidētos finanšu pārskatus (COM(2013) 570 – C7-0282/2013) (2),

               —

               ņemot vērā Revīzijas palātas gada pārskatu par budžeta izpildi 2012. finanšu gadā, ar iestāžu atbildēm (3),

               —

               ņemot vērā ticamības deklarāciju (4) par pārskatu ticamību, kā arī par pakārtoto darījumu likumību un pareizību, ko Revīzijas palāta iesniegusi par 2012. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 164., 165., 166. un 167. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Ārlietu komitejas atzinumu (A7-0199/2014),

               1.

               sniedz Savienības augstajai pārstāvei ārlietās un drošības politikas jautājumos apstiprinājumu par Eiropas Ārējās darbības dienesta 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Eiropas Savienības Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 56, 29.2.2012.

      (2)  OV C 334, 15.11.2013., 1. lpp.

      (3)  OV C 331, 14.11.2013., 1. lpp.

      (4)  OV C 334, 15.11.2013., 122. lpp.

      (5)  OV L 248, 16.9.2002., 1. lpp.

      (6)  OV L 298, 26.10.2012., 1. lpp.


title: Padomes Lēmums (1999. gada 22. oktobris) par grozījumu pieņemšanu Protokolam par Vidusjūras aizsardzību no sauszemes avotu radītā piesārņojuma (Barselonas Konvencija)

text:
Svarīgs juridisks paziņojums

|

31999D0801

Oficiālais Vēstnesis L 322 , 14/12/1999 Lpp. 0018 - 0031

		Padomes Lēmums(1999. gada 22. oktobris)par grozījumu pieņemšanu Protokolam par Vidusjūras aizsardzību no sauszemes avotu radītā piesārņojuma (Barselonas Konvencija)(1999/801/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 175. panta 1. punktu saistībā ar tā 300. panta 2. punkta pirmo teikumu un 300. panta 3. punkta pirmo daļu,ņemot vērā Komisijas priekšlikumu,ņemot vērā Eiropas Parlamenta atzinumu [1],tā kā:(1) Kopiena ir Konvencijas par Vidusjūras aizsardzību no piesārņojuma [2], še turpmāk "Barselonas Konvencija", līgumslēdzēja puse, un tā ir noslēgusi arī četrus protokolus no tiem, kuri ir pieņemti Barselonas Konvencijas ietvaros, proti, Protokolu par tāda piesārņojuma novēršanu, kas rodas, izgāžot atkritumus no kuģiem un lidaparātiem [3], Protokolu par sadarbību naftas un citu kaitīgo vielu radītā piesārņojuma apkarošanā [4], Protokolu par aizsardzību no sauszemes avotu radītā piesārņojuma [5] un Protokolu par īpaši aizsargājamām teritorijām [6];(2) Komisija Kopienas vārdā ir piedalījusies sarunās, lai pārskatītu Protokolu par Vidusjūras aizsardzību no sauszemes avotu radītā piesārņojuma, še turpmāk "Protokols";(3) saskaņā ar Līguma 174. pantu Kopienas vides politika veicina to mērķu sasniegšanu, kas ietver vides kvalitātes saglabāšanu, aizsardzību un uzlabošanu un pasākumu veicināšanu starptautiskā līmenī, lai risinātu reģionālas vai vispasaules vides problēmas;(4) Protokola grozījumu darbības joma vismaz daļēji ietver apgabalus, kas ir Kopienas kompetencē; šajā jomā Kopiena ir pieņēmusi vairākas direktīvas [7] un veic pasākumus šajā sakarā, lai nodrošinātu, ka šo starptautisko nolīgumu noslēgšana nav pretrunā ar pašreizējiem Kopienas tiesību aktiem un nemaina to darbības jomu;(5) Kopienas pievienošanās pārskatītajam Protokolam palīdzēs sasniegt Līguma 174. pantā noteiktos mērķus;(6) pārskatīto Protokolu pieņēma un nodeva parakstīšanai pilnvaroto konferencē Sirakūzās, 1996. gada 7. un 8. martā;(7) Padome pieņēma lēmumu par Protokola parakstīšanu 1996. gada 22. jūlijā, kad pārskatīto Protokolu tomēr vairs nevarēja parakstīt,IR PIEŅĒMUSI ŠO LĒMUMU.1. pantsAr šo Kopienas vārdā apstiprina grozījumus Protokolam par Vidusjūras aizsardzību no sauszemes avotu radītā piesārņojuma.Minēto grozījumu tekstu pievieno šim lēmumam.2. pantsAr šo Padomes priekšsēdētāju pilnvaro Kopienas vārdā paziņot par grozījumu pieņemšanu Protokolam par Vidusjūras aizsardzību no sauszemes avotu radītā piesārņojuma saskaņā ar Konvencijas par Vidusjūras aizsardzību no piesārņojuma 16. pantu [8].3. pantsŠo lēmumu publicē Eiropas Kopienu Oficiālajā Vēstnesī.Šis lēmums stājas spēkā tā pieņemšanas dienā.Luksemburgā, 1999. gada 22. oktobrīPadomes vārdā —priekšsēdētājsS. Mönkäre[1] OV C 219, 30.7.1999., 186. lpp.[2] Lēmums 77/585/EEK, OV L 240, 19.9.1977., 1. lpp.[3] Lēmums 77/585/EEK, OV L 240, 19.9.1977., 1. lpp.[4] Lēmums 81/420/EEK, OV L 162, 19.6.1981., 4. lpp.[5] Lēmums 83/101/EEK OV L 67, 12.3.1983., 1. lpp.[6] Lēmums 84/132/EEK, OV L 68, 10.3.1984., 36. lpp.[7] Padomes 1976. gada 4. maija Direktīva 76/464/EEK par piesārņojumu, ko rada dažas bīstamas vielas, kuras novada Kopienas ūdens vidē (OV L 129, 18.5.1976., 23. lpp.). Direktīva, kurā grozījumi izdarīti ar Direktīvu 91/692/EEK (OV L 377, 31.12.1991., 48. lpp.). Padomes 1996. gada 24. septembra Direktīva 96/61/EK par piesārņojuma integrētu novēršanu un kontroli (OV L 257, 10.10.1996., 26. lpp.).[8] Eiropas Savienības Padomes Ģenerālsekretariāts Eiropas Kopienu Oficiālajā Vēstnesī publicēs Protokola par Vidusjūras aizsardzību no sauszemes avotu radītā piesārņojuma grozījumu spēkā stāšanās datumu.--------------------------------------------------


title: Padomes Lēmums 2014/496/KĀDP ( 2014. gada 22. jūlijs ) par Eiropas Globālās navigācijas satelītu sistēmas ieviešanas, darbības un izmantošanas aspektiem, kas ietekmē Eiropas Savienības drošību, un ar ko atceļ Vienoto rīcību 2004/552/KĀDP

text:
               25.7.2014

               LV

               Eiropas Savienības Oficiālais Vēstnesis

               L 219/53

         PADOMES LĒMUMS 2014/496/KĀDP
   (2014. gada 22. jūlijs)
   par Eiropas Globālās navigācijas satelītu sistēmas ieviešanas, darbības un izmantošanas aspektiem, kas ietekmē Eiropas Savienības drošību, un ar ko atceļ Vienoto rīcību 2004/552/KĀDP
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Jo īpaši ņemot vērā Eiropas Globālās navigācijas satelītu sistēmas (“GNSS”) stratēģisko dimensiju, reģionālā un globālā līmeņa pārklājumu un daudzveidīgo izmantojamību, tā veido sensitīvu infrastruktūru, kuras ieviešana un izmantošana var ietekmēt Eiropas Savienības un tās dalībvalstu drošību.

               (2)

               Ja starptautiskās situācijas dēļ ir vajadzīga operacionāla Savienības rīcība un ja GNSS darbība varētu ietekmēt Eiropas Savienības un tās dalībvalstu drošību vai ja ir apdraudēta sistēmas darbība, Padomei būtu jālemj par vajadzīgajiem veicamajiem pasākumiem.

               (3)

               Tāpēc Padome 2004. gada 12. jūlijā pieņēma Vienoto rīcību 2004/552/KĀDP (1).

               (4)

               Pēc Lisabonas līguma stāšanās spēkā uzdevumi un pienākumi, ko iepriekš pildīja Padomes ģenerālsekretārs/Augstais pārstāvis, tagad būtu jāpilda Savienības Augstajam pārstāvim ārlietās un drošības politikas jautājumos (“AP”).

               (5)

               Ņemot vērā progresu ar Galileo programmu izveidotās sistēmas izstrādē, tās ieviešanas uzsākšanu un gaidāmo izmantošanas sākumu, ir jāpielāgo Vienotajā rīcībā 2004/552/KĀDP paredzētā procedūra.

               (6)

               Informācija un speciālās zināšanas par to, vai ar sistēmu saistīts notikums rada apdraudējumu Savienībai, dalībvalstīm vai pašai GNSS, Padomei un AP būtu jāsniedz Eiropas Globālās navigācijas satelītu sistēmas aģentūrai (“GSA”), dalībvalstīm un Komisijai. Turklāt šādu informāciju var sniegt arī trešās valstis.

               (7)

               Būtu jāprecizē Padomes, AP, GSA kā Galileo drošības uzraudzības centra (“GSMC”) operatora un dalībvalstu attiecīgā loma operatīvo pienākumu ķēdē, kas jānosaka, lai reaģētu uz apdraudējumu Savienībai, dalībvalstīm vai GSMC.

               (8)

               Šajā saistībā pamatatsauces uz apdraudējumiem ir ietvertas paziņojumā par sistēmas drošības prasībām, kas ietver galvenos vispārējos apdraudējumus, kuri jārisina GNSS kopumā, un sistēmas drošības plānā, kas ietver drošības riska reģistra izveidi drošības akreditācijas procesā. Tie būs kā atsauces, lai noteiktu apdraudējumus, ko paredzēts risināt konkrēti ar šo lēmumu, un lai pabeigtu šā lēmuma īstenošanas operacionālās procedūras.

               (9)

               Steidzamības gadījumos lēmumi varētu būt jāpieņem jau dažās stundās pēc tam, kad saņemta informācija par apdraudējumu.

               (10)

               Ja apstākļi ir tādi, kuru dēļ Padome nevar pieņemt lēmumu apdraudējuma novēršanai vai nopietna kaitējuma mazināšanai Savienības vai vienas vai vairāku tās dalībvalstu būtiskām interesēm, AP vajadzētu būt pilnvarotam veikt vajadzīgos pagaidu pasākumus.

               (11)

               Ar Eiropas Parlamenta un Padomes Regulu (EK) Nr. 683/2008 (2) un ar Eiropas Parlamenta un Padomes Regulu (ES) Nr. 1285/2013 (3) tika mainīta Eiropas GNSS pārvaldība. Jo īpaši Regulas (ES) Nr. 1285/2013 14. pantā paredzēts, ka GSA jānodrošina GSMC darbība.

               (12)

               Ar Eiropas Parlamenta un Padomes Regulu (ES) Nr. 512/2014 (4)
                  GSA izpilddirektoram tiek noteikta atbildība nodrošināt, lai GSA kā GSMC operators spētu reaģēt uz norādījumiem, kas paredzēti Vienotajā rīcībā 2004/552/KĀDP, kas aizstāta ar šo lēmumu. Turklāt Eiropas Parlamenta un Padomes Lēmumā Nr. 1104/2011/ES (5) paredzēti noteikumi, saskaņā ar kuriem dalībvalstis, Padome, Komisija, Eiropas Ārējās darbības dienests, Savienības aģentūras, trešās valstis un starptautiskas organizācijas var piekļūt publiskajam regulētajam pakalpojumam (“PRP”), ko sniedz globālā navigācijas satelītu sistēma, kura izveidota saskaņā ar Galileo programmu. Jo īpaši Lēmuma Nr. 1104/2011/ES 6. pants definē GSMC kā darbības saskarnes punktu starp PRP kompetentajām iestādēm, Padomi, AP un kontroles centriem,

         IR PIEŅĒMUSI ŠO LĒMUMU.
   1. pants
   Šajā lēmumā ir noteikti pienākumi, kas Padomei un AP jāveic, lai novērstu apdraudējumu Savienības vai vienas vai vairāku dalībvalstu drošībai vai lai mazinātu nopietnu kaitējumu Savienības vai vienas vai vairāku dalībvalstu būtiskām interesēm, ko rada Eiropas Globālās navigācijas satelītu sistēmas ieviešana, darbība vai izmantošana, jo īpaši tādas starptautiskās situācijas dēļ, kas prasa Savienības rīcību, vai gadījumā, ja ir apdraudēta pašas sistēmas darbība vai tās pakalpojumi.
   2. pants
   Šāda apdraudējuma gadījumā attiecīgi dalībvalstis, Komisija vai GSA nekavējoties informē Padomi un AP par visiem to rīcībā esošajiem elementiem, ko tās uzskata par būtiskiem.
   3. pants
   1.   Padome, pamatojoties uz AP priekšlikumu, vienprātīgi lemj par nepieciešamajiem norādījumiem GSA.
   2.   GSA un Komisija konsultē Padomi par iespējamo plašāko ietekmi, kas attiecībā uz GNSS varētu būt jebkādiem norādījumiem, kurus tā iecerējusi izdot.
   3.   Politikas un drošības komiteja (“PDK”) attiecīgā gadījumā sniedz Padomei atzinumu par jebkādiem ierosinātajiem norādījumiem.
   4. pants
   1.   Ja situācijas steidzamība prasa tūlītēju rīcību, pirms vēl Padome pieņēmusi lēmumu saskaņā ar 3. panta 1. punktu, AP ir pilnvarots izdot GSA nepieciešamos pagaidu norādījumus GSA. AP var uzdot Eiropas Ārējās darbības dienesta izpildu ģenerālsekretāram vai vienam no viņa vietniekiem izdot norādījumus GSA. AP nekavējoties informē Padomi un Komisiju par visiem norādījumiem, kas izdoti saskaņā ar šo punktu.
   2.   Padome cik drīz vien iespējams apstiprina, groza vai atceļ AP pagaidu norādījumus.
   3.   AP pastāvīgi pārskata savus pagaidu norādījumus, atbilstīgi groza vai atceļ tos, ja tūlītēja rīcība vairs nav vajadzīga. Jebkurā gadījumā pagaidu norādījumu derīguma termiņš ir četras nedēļas pēc to izdošanas vai pēc Padomes lēmuma pieņemšanas saskaņā ar 2. punktu.
   5. pants
   Sešos mēnešos pēc šā lēmuma pieņemšanas AP ar dalībvalstu ekspertu atbalstu sagatavo un iesniedz apstiprināšanai PDK nepieciešamās agrīnās operacionālās procedūras šajā lēmumā izklāstīto noteikumu praktiskajai īstenošanai. Pilnīgas operacionālās procedūras iesniedz apstiprināšanai PDK viena gada laikā no šā lēmuma pieņemšanas. PDK vismaz reizi divos gados pārskata un atjaunina operacionālās procedūras.
   6. pants
   1.   Saskaņā ar agrākiem starptautiskiem nolīgumiem, ko noslēgusi Savienība vai Savienība un tās dalībvalstis, tostarp tiem, ar kuriem saskaņā ar Lēmuma Nr. 1104/2011/ES 3. panta 5. punktu sniedz piekļuvi PRP, AP ir pilnvarots slēgt administratīvas vienošanās ar trešām valstīm attiecībā uz sadarbību šā lēmuma kontekstā. Šādas vienošanās ir vienprātīgi jāapstiprina Padomei.
   2.   Ja šādu vienošanos sakarā ir vajadzīga piekļuve Savienības klasificētajai informācijai, klasificētas informācijas sniegšanu vai apmaiņu apstiprina saskaņā ar piemērojamajiem drošības noteikumiem.
   7. pants
   Padome ne vēlāk kā trīs gadus pēc šā lēmuma pieņemšanas vai pēc kādas dalībvalsts lūguma, vai pēc jebkādiem pasākumiem, kas veikti saskaņā ar 3. pantu, pārskata un, ja vajadzīgs, groza šajā lēmumā izklāstītos noteikumus un procedūras.
   8. pants
   Dalībvalstis attiecīgā gadījumā veic nepieciešamos pasākumus, lai nodrošinātu šā lēmuma īstenošanu savā attiecīgajā atbildības jomā, inter alia saskaņā ar Regulas (ES) Nr. 1285/2013 28. pantu. Šajā nolūkā dalībvalstis izraugās kontaktpunktus, lai sniegtu palīdzību apdraudējuma operacionālajā pārvaldībā. Šie kontaktpunkti var būt fiziskas vai juridiskas personas.
   9. pants
   Vienoto rīcību 2004/552/KĀDP atceļ.
   10. pants
   Šis lēmums stājas spēkā tā pieņemšanas dienā.

      Briselē, 2014. gada 22. jūlijā

            Padomes vārdā –

            priekšsēdētāja

         C. ASHTON

      (1)  Vienotā rīcība 2004/552/KĀDP (2004. gada 12. jūlijs) par Eiropas Pavadoņu radionavigācijas sistēmas darbības aspektiem, kas ietekmē Eiropas Savienības drošību (OV L 246, 20.7.2004., 30. lpp.).

      (2)  Eiropas Parlamenta un Padomes Regula (EK) Nr. 683/2008 (2008. gada 9. jūlijs) par Eiropas satelītu radionavigācijas programmu (EGNOS un Galileo) (OV L 196, 24.7.2008., 1. lpp.).

      (3)  Eiropas Parlamenta un Padomes Regula (ES) Nr. 1285/2013 (2013. gada 11. decembris) par Eiropas satelītu navigācijas sistēmu ieviešanu un ekspluatāciju un ar ko atceļ Padomes Regulu (EK) Nr. 876/2002 un Eiropas Parlamenta un Padomes Regulu (EK) Nr. 683/2008 (OV L 347, 20.12.2013., 1. lpp.).

      (4)  Eiropas Parlamenta un Padomes Regula (ES) Nr. 512/2014 (2014. gada 16. aprīlis), ar kuru groza Regulu (ES) Nr. 912/2010, ar ko izveido Eiropas Globālās navigācijas satelītu sistēmas (GNSS) aģentūru (OV L 150, 20.5.2014., 72. lpp.).

      (5)  Eiropas Parlamenta un Padomes Lēmums Nr. 1104/2011/ES (2011. gada 25. oktobris) par noteikumiem par piekļuvi publiskajam regulētajam pakalpojumam, ko sniedz globālā navigācijas satelītu sistēma, kura izveidota saskaņā ar Galileo programmu (OV L 287, 4.11.2011., 1. lpp.).


title: Tiesas Priekšsēdētāja lēmums

text:
Svarīgs juridisks paziņojums

|

31989D1031

Oficiālais Vēstnesis L 317 , 31/10/1989 Lpp. 0048 - 0048

		Tiesas Priekšsēdētāja lēmumsTIESAS PRIEKŠSĒDĒTĀJS,ņemot vērā Eiropas Ogļu un tērauda kopienas dibināšanas līguma 32.d pantu,ņemot vērā Eiropas Ekonomikas kopienas dibināšanas līguma 168.a pantu,ņemot vērā Eiropas Atomenerģijas kopienas dibināšanas līguma 140.a pantu,ņemot vērā Padomes Lēmumu (1988. gada 24. oktobris), ar ko izveido Eiropas Kopienu Pirmās instances tiesu, jo īpaši tā 13. pantu,tā kā Pirmās instances tiesas locekļi, kurus vienprātīgi iecēlušas dalībvalstu valdības, ir devuši zvērestu Tiesai;tā kā Pirmās instances tiesa spēj īstenot tai uzticētās tiesas funkcijas,SNIEDZ ŠĀDU PAZIŅOJUMU.Eiropas Kopienu Pirmās instances tiesa ir izveidota saskaņā ar likumu.3. pants Padomes Lēmumā (1988. gada 24. oktobris), ar ko izveido Eiropas Kopienu Pirmās instances tiesu, stājas spēkā šā lēmuma publicēšanas dienā Eiropas Kopienu Oficiālajā Vēstnesī.Luksemburgā, 1989. gada 11. oktobrīTiesas priekšsēdētājs--------------------------------------------------